text:
Thursday, April 30, 2015
ORIENTATION WORKSHOP ON ECC TI DAY CARE, NAARAMID
Cabugao, Ilocos Sur – Naaramid ti Day Care Orientation Workshop on Early Childhood Care Development (ECCD)- Information System kadagiti Day Care Workers ti ili a Cabugao, Ilocos Sur iti Abril 30, 2015 iti Municipal Conference Building, Cabugao, Ilocos Sur.
Ti panggep ti nasao a workshop ket iti pannakaisagana ti “database” babaen iti panang-fill up-da kadagiti naisagana a pormas a nakailanadan ti datos dagiti ubbing nga agtawen ti 3-4 ket mapasamak ti tinawen a pannakapabaro dagitoy nga impormasion ket maidepositoda iti computer machines.
Kangrunaan a nangiwanwan kadagiti nag-workshop ket ni Mrs. Lydia S. Gazmen, Municipal Social Welfare Officer ti MSWDO-Cabugao ken ni Mrs. Jenelyn Castillo, MSWDO Staff ken nag-training maipapan kadaytoy a programa ti DSWD. Segun ken ni Mrs. Gazmen, kasapulan ti yearly updating babaen iti koordinasionda iti DOH ken dagiti Barangay Nutrition Scholars (BNS) a pakaalaan pay kadagiti dadduma a napapateg a datos ken impormasion tapno nalaklakada a maadal dagiti maigannuat a programa a mayataday iti kasapulan dagiti ubbing.
Nagleppas ti maysa nga aldaw daytoy nga orientasion a nabunga para iti naannayas a trabaho dagiti Day Care Workers (DCW’s). # (Web In-Action)
Dagitoy a gannuat ket resulta ti napintas a panagkammayet dagiti Opisiales ti LGU-Cabugao nga idauluan ni Mayor Edgardo “Ediboy” S. Cobangbang, Jr., iti DSWD, DOH, Day Care Workers (DCW’s) ken dagiti nagannak tapno maited iti agtultuloy a napintas a serbisio kadagiti agtan-ay nga ubbing ket mahulma-da nga agbalin a mapangnamnamaan ken naresponsable nga umili. # (Web In-Action)
Posted by Bayan ng Cabugao, Ilocos Sur at 2:59 PM 0 comments
2ND DAY TI SEMINAR TI MDRRMC, KAADUAN ITI AKTUAL A MAISURO
Cabugao, Ilocos Sur – Narugian ti 2nd Day iti dua nga aldaw a seminar (Abril 29-30, 2015) nga inesponsoran ti MDRRMC-Cabugao ken maang-angay iti Cabugao Cultural and Sports Complex, Brgy. Rizal, Cabugao, Ilocos Sur iti Abril 30, 2015.
Dagiti mainayon a maiyadal ket dagiti sumaganad:
1. Mass Casualty Incident System.
2. Triage.
3. Bandaging.
4. Splinting.
5. Emergency Rescue
Transfer.
6. Vehicle Extrication.
7. Trauma Management (spine board management).
8. Skills Stations.
9. Drill.
Kangrunaan a naglektiur ken nagdemonstrar ket dagiti Faculty/Students ti University of Northern Philippines (UNP), Vigan City, College of Health Sciences nga idauluan da Mr. Arnold Q. Alcayaga; Mr. Jose C. Unciano; Mr. Gerard Gabriel P. Reotutar ken ni Mrs. Evelyn A. Rafanan.
Buklen pay dagiti nagpartisipar dagiti kameng ti Cabugao Elite Riders Club, Inc., MDRRMC/WASAR Team, RHU Personnel ken iti UNP Faculty and Staff & Students.
Daytoy a panagsanay ket mangnayon iti kaammuan dagiti partisipantes a kasapulan unay no panawen ti aksidente wenno aniaman a didigra. # (Web In-Action)
Posted by Bayan ng Cabugao, Ilocos Sur at 1:28 PM 0 comments
SPES, MAIPATUNGPAL MANEN ITI ILI A CABUGAO
Cabugao, Ilocos Sur – Maipatungpal manen ti Special Program for the Employment of Students (SPES) a nagbuligan nga igannuat ti Department of Labor and Employment (DOLE)-Vigan City ken ti LGU-Cabugao nga idauluan ni Mayor Edgardo “Ediboy” S. Cobangbang, Jr. para kadagiti agkasapulan ti trabaho nga agad-adal ita a bakasion ti panagbasa ti Tawen 2015.
Segun iti rekord ti Human Resource Management Office (HRMO) nga idauluan ni Ms. Teresita “Mimi” Sison, HRM Officer ti LGU-Cabugao, adda ti 10 nga estudiante ti maikkan iti trabaho ita a Summer Vacation 2015 babaen iti panagtrabahoda kadagiti Opisina ti nadumaduma a Departamento/Section ti LGU a pakaidesignaranda. Pagrebbengan ti DOLE nga ipaay ti 40 % ti gunggonada nga agtrabaho idinto ta 60 % met ti aggapu iti LGU-Cabugao. Mangrugi ti panagtrabahoda iti Abril 30, 2015 ket manamnama nga 30 nga aldaw ti naituyang a kapautda nga agtrabaho dagitoy a nagaplikar nga estudiante a naggapu iti nadumaduma a barangay ti ili. # (Web In-Action)
Segun iti rekord ti Human Resource Management Office (HRMO) nga idauluan ni Ms. Teresita “Mimi” Sison, HRM Officer ti LGU-Cabugao, adda ti 10 nga estudiante ti maikkan iti trabaho ita a Summer Vacation 2015 babaen iti panagtrabahoda kadagiti Opisina ti nadumaduma a Departamento/Section ti LGU a pakaidesignaranda. Pagrebbengan ti DOLE nga ipaay ti 40 % ti gunggonada nga agtrabaho idinto ta 60 % met ti aggapu iti LGU-Cabugao. Mangrugi ti panagtrabahoda iti Abril 30, 2015 ket manamnama nga 30 nga aldaw ti naituyang a kapautda nga agtrabaho dagitoy a nagaplikar nga estudiante a naggapu iti nadumaduma a barangay ti ili. # (Web In-Action)
Posted by Bayan ng Cabugao, Ilocos Sur at 10:25 AM 0 comments
CABUGAO ONION AND GARLIC GROWERS ASSOCIATION, NAGMITING
Cabugao,, Ilocos Sur - Naangay ti panagtataripnong dagiti Opisiales/Kameng ti New Cabugao Onion and Garlic Growers Association nga idauluan ni Mr. Henry B. Saliganan, Presidente, iti 2nd Floor, Municipal Building, Cabugao, Ilocos Sur.
Segun ken ni Mrs. Ester P. Aguimbag, Municipal HVCDP Coordinator nga umabot ti 40 dagiti Miembros iti nasao nga Asosasion.
Kangrunaan a napagnunumuanda kadaytoy a panagtitiponda ket iti panagplanoda iti pangalaanda iti pagpuonanda iti umay a bulan a panagmulada ken trinatarda pay iti napintas a pannakaipakat ti Recording System-da.
Nainayon pay a trinatarda iti panagkontribusionda iti sag-P500 ti tunggal kameng a mainayon iti revolving fund ti nasao nga asosasion.
Dagitoy nga aksion ken inisiatiba ket maigapu iti panangparegta ti LGU Cabugao nga idauluan ni Mayor Edgardo “Ediboy” S. Cobangbang, Jr. iti pannakaparegget ti industria ti nateng partikular ti bawang ken lasona ditoy Munisipalidad ti Cabugao tapno manayonan ti matgedan dagiti mannalon ken agtultuloy a maital-o ti kasasaad ti panagbiagda. # (Web In-Action)
Posted by Bayan ng Cabugao, Ilocos Sur at 8:48 AM 0 comments
2-DAY SEMINAR TI MDRRMC, NAPATEG DAGITI MAADALDA
Cabugao, Ilocos Sur – Idauluan ni MDRRMC Officer Engr. Nestor B. Somera dagiti Lecturer/Facilitator iti dua nga aldaw a seminar nga esponsoran ti MDRRMC-Cabugao iti Cabugao Cultural and Sports Complex, Brgy. Rizal, Cabugao, Ilocos Sur iti Abril 29-30, 2015.
Dagiti maiyadal ket babaen iti Teoria ken Aktual kas kadagiti sumaganad:
1. Basic Life Support.
2. Basic First Aid.
3. Basic Life Saving Techniques.
Kangrunaan nga aglektiur ken agdemonstrar ket dagiti Faculty/Students ti University of Northern Philippines (UNP), Vigan City, College of Health Sciences nga idauluan da Mr. Arnold Q. Alcayaga; Mr. Jose C. Unciano; Mr. Gerard Gabriel P. Reotutar ken ni Mrs. Evelyn A. Rafanan.
Buklen pay dagiti nagpartisipar dagiti kameng ti Cabugao Elite Riders Club, MDRRMC/WASAR Team, RHU Personnel ken iti UNP Faculty and Staff & Students.
Daytoy a panagsanay ket mangnayon iti kaammuan dagiti partisipantes a kaduanto iti Gobierno Munisipal ken iti Barangay tapno ad-adda a mapatibker iti panagtutunosda a mangmantener iti linak ken talna/tumulong no panawen ti didigra a mangtaginayon iti progreso ken talingenngen iti lokalidad. # (Web In-Action)
Dagiti maiyadal ket babaen iti Teoria ken Aktual kas kadagiti sumaganad:
1. Basic Life Support.
2. Basic First Aid.
3. Basic Life Saving Techniques.
Kangrunaan nga aglektiur ken agdemonstrar ket dagiti Faculty/Students ti University of Northern Philippines (UNP), Vigan City, College of Health Sciences nga idauluan da Mr. Arnold Q. Alcayaga; Mr. Jose C. Unciano; Mr. Gerard Gabriel P. Reotutar ken ni Mrs. Evelyn A. Rafanan.
Buklen pay dagiti nagpartisipar dagiti kameng ti Cabugao Elite Riders Club, MDRRMC/WASAR Team, RHU Personnel ken iti UNP Faculty and Staff & Students.
Daytoy a panagsanay ket mangnayon iti kaammuan dagiti partisipantes a kaduanto iti Gobierno Munisipal ken iti Barangay tapno ad-adda a mapatibker iti panagtutunosda a mangmantener iti linak ken talna/tumulong no panawen ti didigra a mangtaginayon iti progreso ken talingenngen iti lokalidad. # (Web In-Action)
Posted by Bayan ng Cabugao, Ilocos Sur at 8:19 AM 0 comments
ENROLMENT TI SENIOR CITIZENS ITI PHILHEALTH, NAILEPPAS
Cabugao, Ilocos Sur – Ti Cabugao Federated of Senior Citizens ket idauluan ni Mr. Bonifacio Somera, Presidente iti agdama ken agopisinada iti Senior Citizen’s Center Building, Brgy. Rizal, Cabugao, Ilocos Sur.
Baybayabayen ida da Mrs. Lydia S. Gazmen, MSWD Officer-LGU Cabugao kasta metten ni Mr. Remigio S. Sunico, OSCA (Office of the Senior Citizen’s Affairs) Head.
Babaen iti RA 10645, "An Act Providing for the Mandatory PhilHealth Coverage for All Senior Citizens,” nakalanad dagiti annuroten iti pakaseknan ti benepisio a maited iti Senior Citizen kas iti daytoy a paset ti linteg... “ all citizens who are 60 years old and above will receive the benefits and discounts extended to ordinary PhilHealth members by just presenting a valid ID that proves their real age.
Kabayatanna, napadamaganen ti Office of the Senior Citizens Office, Cabugao, Iloocos Sur babaen ken ni Ms. Marife G. Banlaoi, Head, PHILHEALTH-Local Health Insurance Office - Ilocos Sur iti pakaseknan daytoy a benepisio dagiti nataengan ken dagiti aramiden ti Opisina ti MSWDO-Cabugao iti implementasion iti nadakamat a linteg.
Imbatad ni Mrs Lucille S. Somera, katulongan a mangtaming kadagiti pakaseknan a papeles dagiti nataengan nga adda 786 a bilang ti nagenrol ken nayendorso iti Philhealth-Vigan City a nataengan.
Impeksa ni Mr. Bonifacio Somera iti panagyamanda iti agtultuloy a tulong ken suporta ti LGU-Cabugao nga idauluan ni Mayor Edgardo “Ediboy” S. Cobangbang, Jr. kadagiti Senior Citizens.
Nakabuklan ti Action Planning Workshop for Senior Citizens iti Tawen 2015 ket dagiti sumaganad:
1.Sagot-Ayat kada Lolo ken Lola.
2.Donations/Grants
3.Skills Training
4.Elderly Week Celebration
5.Information Education Campaign
Kalikaguman pay dagiti Opisiales ti pannakapasayaat ti Financial Record-da ta daytoy ti maysa a tulbek ti naballigi nga Asosasion, segun iti Presidente ti Senior Citizen. # (Web In-Action)
Baybayabayen ida da Mrs. Lydia S. Gazmen, MSWD Officer-LGU Cabugao kasta metten ni Mr. Remigio S. Sunico, OSCA (Office of the Senior Citizen’s Affairs) Head.
Babaen iti RA 10645, "An Act Providing for the Mandatory PhilHealth Coverage for All Senior Citizens,” nakalanad dagiti annuroten iti pakaseknan ti benepisio a maited iti Senior Citizen kas iti daytoy a paset ti linteg... “ all citizens who are 60 years old and above will receive the benefits and discounts extended to ordinary PhilHealth members by just presenting a valid ID that proves their real age.
Kabayatanna, napadamaganen ti Office of the Senior Citizens Office, Cabugao, Iloocos Sur babaen ken ni Ms. Marife G. Banlaoi, Head, PHILHEALTH-Local Health Insurance Office - Ilocos Sur iti pakaseknan daytoy a benepisio dagiti nataengan ken dagiti aramiden ti Opisina ti MSWDO-Cabugao iti implementasion iti nadakamat a linteg.
Imbatad ni Mrs Lucille S. Somera, katulongan a mangtaming kadagiti pakaseknan a papeles dagiti nataengan nga adda 786 a bilang ti nagenrol ken nayendorso iti Philhealth-Vigan City a nataengan.
Impeksa ni Mr. Bonifacio Somera iti panagyamanda iti agtultuloy a tulong ken suporta ti LGU-Cabugao nga idauluan ni Mayor Edgardo “Ediboy” S. Cobangbang, Jr. kadagiti Senior Citizens.
Nakabuklan ti Action Planning Workshop for Senior Citizens iti Tawen 2015 ket dagiti sumaganad:
1.Sagot-Ayat kada Lolo ken Lola.
2.Donations/Grants
3.Skills Training
4.Elderly Week Celebration
5.Information Education Campaign
Kalikaguman pay dagiti Opisiales ti pannakapasayaat ti Financial Record-da ta daytoy ti maysa a tulbek ti naballigi nga Asosasion, segun iti Presidente ti Senior Citizen. # (Web In-Action)
Posted by Bayan ng Cabugao, Ilocos Sur at 8:00 AM 0 comments
Wednesday, April 29, 2015
FAMILY DEVELOPMENT SESSION TI 4 P’s TI ABRIL 2015, NABALLIGI
Cabugao, Ilocos Sur – Iti pannakiuman ti Web In-Action iti Abril 29, 2015, impakaammo ti Opisina ti Municipal Operation’s Office (MOO) ti 4 P’s Program, Municipal Link-Cabugao a nawanasdan a nairakurak iti 33 a barangay ti pakabuklan ti programa iti Salun-at iti bulan ti Abril 2015. Agleppas ita nga aldaw, Abril 29, 2015 iti panaglektiur nga ipangruna nga aramiden dagiti kameng ti RHU-RN-Heals Nurses a kaduada.
Sakbayna, innayonda a makiko-koordinarda latta kadagiti Opisiales ti Barangay/Parent Leaders a katinnulongda a mangorganisar iti Family Development Session (FDS) para iti Topiko nga imitingda kadagiti 4 P’s para iti daytoy a bulan babaen iti Tema: “Mga Karaniwan at Nakakahawang Sakit ng Tag-araw”.
Iti pannakaangay ti Family Development Session (FDS) kadagiti barangay ket naisamira met a nasursuruan dagiti Parent-Leaders a tumulong a mangtarawidwid iti miting ken seminar iti masakupanda.
Iti bulan ti Abril 2015, dagiti kameng ti RN-Heals Nurses iti RHU-Cabugao ti kangrunaan a naglektiur kadagiti FDS Session-da ket napagkaykaysaanda a maysa a Topiko ti binsaenda kadagiti Family Development Session-da tapno epektibo iti evaluation ken assessment a maisayangkat kalpasanna. Nalaklaka pay a maawatan dagiti adalanda a 4 P’s no dagitay kabisadoda/naipanawen a Topiko/Situasion iti maiyad-adal kas parte iti Values Formation ti Programa.
Dagitoy nga aksion ket maigapu iti agtultuloy a panangilungalong ti Gobierno Munisipal iti pannakikammayetna iti Ahensia ti DSWD iti napintas a maaramidan dagiti programa a maisaksaknap kadagiti barangay tapno maragpat iti sapasap a panagrang-ay ti Pamilia ken umili. # (Web In-Action)
Sakbayna, innayonda a makiko-koordinarda latta kadagiti Opisiales ti Barangay/Parent Leaders a katinnulongda a mangorganisar iti Family Development Session (FDS) para iti Topiko nga imitingda kadagiti 4 P’s para iti daytoy a bulan babaen iti Tema: “Mga Karaniwan at Nakakahawang Sakit ng Tag-araw”.
Iti pannakaangay ti Family Development Session (FDS) kadagiti barangay ket naisamira met a nasursuruan dagiti Parent-Leaders a tumulong a mangtarawidwid iti miting ken seminar iti masakupanda.
Iti bulan ti Abril 2015, dagiti kameng ti RN-Heals Nurses iti RHU-Cabugao ti kangrunaan a naglektiur kadagiti FDS Session-da ket napagkaykaysaanda a maysa a Topiko ti binsaenda kadagiti Family Development Session-da tapno epektibo iti evaluation ken assessment a maisayangkat kalpasanna. Nalaklaka pay a maawatan dagiti adalanda a 4 P’s no dagitay kabisadoda/naipanawen a Topiko/Situasion iti maiyad-adal kas parte iti Values Formation ti Programa.
Dagitoy nga aksion ket maigapu iti agtultuloy a panangilungalong ti Gobierno Munisipal iti pannakikammayetna iti Ahensia ti DSWD iti napintas a maaramidan dagiti programa a maisaksaknap kadagiti barangay tapno maragpat iti sapasap a panagrang-ay ti Pamilia ken umili. # (Web In-Action)
Posted by Bayan ng Cabugao, Ilocos Sur at 9:43 AM 0 comments
Tuesday, April 28, 2015
“BOODLE FIGHT”, NAARAMID DITOY MUNISIPIO!
Cabugao, Ilocos Sur – Naaramid ti “Boodle Fight” a daytoy ti atiddog a pannakaidasar kadagiti nagduduma a naluto a taraon iti napagsasaip a naapinan a lamisaan iti uneg ti Cabugao Cultural and Sports Complex, Brgy. Rizal, Cabugao, Ilocos Sur a no sadino a ditoy ket nakilanglang dagiti kameng ti nadumaduma a Departamento/Section ti LGU-Cabugao, sibubukel a kameng ti Sangguniang Bayan ti ili a Cabugao, PNP-Cabugao, BFP-Cabugao, Judiciary: Regional Trial Court (RTC) ken ti Municipal Trial Court (MTC) ken dadduma pay nga Ahensia a nakasalinong iti Gobierno Lokal ti ili a Cabugao iti lunchtime ti Abril 28, 2015.
Nakikaysa iti nasao a “boodle fight” ni Mrs. Jerlie Seguban-Cobangbang a kapisi ti puso ti Ama ti Ili kasta metten dagiti sangaili a naggapu iti Davao City.
Indauluan da Mayor Edgardo “Ediboy” S. Cobangbang, Jr. ken ni Vice Mayor DJ Savellano iti Pamilia-LGU ken iti Sangguniang Bayan; PCI William N. Nerona iti PNP-Cabugao; Fire Marshal Elmer C. Acapuyan iti Bureau of Fire Protection ken dagiti Hues iti dua a sanga ti Hudisiaria.
Indauluan ni Mrs. Lucille S. Somera ti ababa a kararag sakbay a nairugi ti panaglak-amda kadagiti taraon.
Nagsarita ni Mayor Ediboy ket pinagyamananna iti natunos a panagtitipon iti amin a mangitantandudo iti serbisio a kameng ti Opisina ken Ahensia. Ti Boodle fight ket kaibatogan iti balligi a naragpat ti amin iti naaramid nga LGUlympics iti kallabes ken napnuan kaipapanan babaen iti panagkaykaysa ti salinong ti Gobierno Lokal ti ili a Cabugao, Ilocos Sur a mangipatungpal babaen iti kastoy nga aktibidad.
Kas nakuna ti maysa a Mannurat:
“Boodle fight can signify the importance of brotherhood, trust, and camaraderie. This is the reason why boodle fights perfectly sum up the Filipino identity. We give importance to closeness, to friendships, and to the value of community!” # (Web In-Action).
Posted by Bayan ng Cabugao, Ilocos Sur at 4:00 PM 0 comments
HOMI NOODLES, ITED TI DSWD KADAGITI NAKURAPAY
Cabugao, Ilocos Sur – Iti pannakiuman ti Web In-Action iti Abril 28, 2015, impakaammo ni MSWD Officer Mrs. Lydia S. Gazmen a katinnulongda ti Opisina ti Municipal Operation’s Office (MOO) ti 4 P’s Program, Municipal Link-Cabugao ken agdama nga iwarwarasda ti pakabuklan iti programa ti DSWD Region - 1 iti pannakaibunong ti Homi Noodles (15 Packs per Recipient) kadagiti kameng ken non-members ti 4 P’s a kualipikado a matulongan kadagiti Barangay iti Munisipalidad ti Cabugao iti bulan ti Abril 2015.
Segun ken ni Miss Jessie Ann Tabut, Staff ti MOO-MSWDO, makiko-koordinarda latta kadagiti Opisiales ti Barangay/Parent Leaders a katinnulongda a mangdeterminar kadagiti matulongan nga indibidual/pamilia babaen kadaytoy a programa ti DSWD-Region 1 ken iti LGU-Cabugao.
Dagitoy nga aksion ket maigapu iti agtultuloy a panangilungalong ti Gobierno Munisipal nga idauluan ni Mayor Edgardo “Ediboy” S. Cobangbang, Jr. iti pannakikammayetna iti Ahensia ti DSWD ken kas paset iti napintas a maaramidan dagiti programa a maisaksaknap kadagiti barangay tapno maragpat iti sapasap a panagrang-ay iti Pamilia ken umili. # (Web In-Action)
Segun ken ni Miss Jessie Ann Tabut, Staff ti MOO-MSWDO, makiko-koordinarda latta kadagiti Opisiales ti Barangay/Parent Leaders a katinnulongda a mangdeterminar kadagiti matulongan nga indibidual/pamilia babaen kadaytoy a programa ti DSWD-Region 1 ken iti LGU-Cabugao.
Dagitoy nga aksion ket maigapu iti agtultuloy a panangilungalong ti Gobierno Munisipal nga idauluan ni Mayor Edgardo “Ediboy” S. Cobangbang, Jr. iti pannakikammayetna iti Ahensia ti DSWD ken kas paset iti napintas a maaramidan dagiti programa a maisaksaknap kadagiti barangay tapno maragpat iti sapasap a panagrang-ay iti Pamilia ken umili. # (Web In-Action)
Posted by Bayan ng Cabugao, Ilocos Sur at 11:38 AM 0 comments
CLEARING ACTIVITIES KALPASAN TI FIESTA 2015, NAIGANNUAT
Cabugao, Ilocos Sur – Iti pannaki-amad ti Web In-Action idi Abril 27, 2015, impakaammo ni Mr. Edgar S. Balangatan, AT/, MENRO Designate/ Clean and Green Coordinator a nakadeploy dagiti agob-obra iti babaenda a nagikkat kadagiti Tarpaulin ken nagidalimanek kadagiti dadduma pay a nausar a maigapu iti kalepleppas a selebrasion ti panagpiesta ti ili: Abril 21 -Abril 26, 2015.
Nupay kasta, insupusop ni Mr. Balangatan a madagdagus ti clearing ken pannakadalus ti agsumbangir a paset ti Kalsada Nasional manipud Brgy. Sagayaden agingga iti Brgy. Pug-os agraman dagiti Kalsada (Salomague Bound ken Cuancabal to Nagsincaoan Road) kasta metten kadagiti lugar-pampubliko iti Poblasion (Parke, Plaza, Processional Route ken NISTC Public Market) tapno agtultuloy a nadalus ken napintas ti buya iti aglawlaw ti ili.
Ti madagdagus nga aksion dagiti maseknan nga LGU Personnel para iti “Clean and Clearing Activities” apaman a malpas dagiti dadakkel nga aktibidad ket paset ti panangipatungpalda iti agtultuloy a direktiba ni Mayor Edgardo “Ediboy” S. Cobangbang, Jr. iti pannakamantener ti kinadalus ti aglawlaw iti Munisipalidad ken sanitasion para iti umili ken agbisbisita latta a Balikbayan iti ili ti Cabugao. # (Web Situational Report)
Nupay kasta, insupusop ni Mr. Balangatan a madagdagus ti clearing ken pannakadalus ti agsumbangir a paset ti Kalsada Nasional manipud Brgy. Sagayaden agingga iti Brgy. Pug-os agraman dagiti Kalsada (Salomague Bound ken Cuancabal to Nagsincaoan Road) kasta metten kadagiti lugar-pampubliko iti Poblasion (Parke, Plaza, Processional Route ken NISTC Public Market) tapno agtultuloy a nadalus ken napintas ti buya iti aglawlaw ti ili.
Ti madagdagus nga aksion dagiti maseknan nga LGU Personnel para iti “Clean and Clearing Activities” apaman a malpas dagiti dadakkel nga aktibidad ket paset ti panangipatungpalda iti agtultuloy a direktiba ni Mayor Edgardo “Ediboy” S. Cobangbang, Jr. iti pannakamantener ti kinadalus ti aglawlaw iti Munisipalidad ken sanitasion para iti umili ken agbisbisita latta a Balikbayan iti ili ti Cabugao. # (Web Situational Report)
Posted by Bayan ng Cabugao, Ilocos Sur at 11:14 AM 0 comments
Monday, April 27, 2015
NARAGSAK TI ADMINISTRATION/ BALIK-CABUGAO NIGHT 2015!
Cabugao, Ilocos Sur – Napunno ti ragragsak ti Cabugao Central Park (CCP) Auditorium iti pannakaselebrar ti Administration and Balik-Cabugao Night idi Abril 25, 2015 a nagpartisiparan dagiti Municipal Officials nga idauluan da Mayor Edgardo “Ediboy” S. Cobangbang, Jr. ken ni Vice Mayor DJ Savellano, Pamilia-LGU, Kakapitanes ti Barangay ken Opisiales ti Brgy-based Organizations, umili ti Cabugao ken kangrunaanna dagiti kailian a naggapu iti ballasiw-taaw manipud iti nadumaduma a nasion ken lugar iti lubong.
Nasangaili iti dayta a gundaway ni Mayor Benjamin Sarmiento ti San Juan, Ilocos Sur.
Kangrunaan a nangparagsak ti rabii ti LGU ken dagiti Balikbayans ket ti panangray-awma iti kaaduan iti panagkanta/pannakidanggay ni Mr. Gino Padilla, Singer-Actor.
Pinarungbo dagiti makapikapik a samiweng a pinaruk-atan ti Baysa Band dagiti darikmat ket saan a kinabaelan a pinarukma dagiti di agmawmaw a sonata iti alibtak ken regta dagiti sumasala a nangipamatmat iti laingda a nangkumpas kadagiti nagduduma a piesa a naipatayab iti Banda a nangpadaeg iti salonan.
Nag-mega walk dagit dancers iti lawlaw ti salonan. Naibaet dagiti sonata ket nainaganan dagiti nangidaulo kadagitoy nga Opisial wenno Balikbayan a napan nagsala.
Naaramid ti Awarding ti tallo a dadakkel a Pasalip ti LGU-Cabugao a napasamak sakbay ti Administration Night: Lantern Contest idi Paskua 2014; Cabugao Basketball Tournament 2015 ken ti Grand Float Parade 2015.
Dagiti sumaganad ti Barangay a nagabak ti Premio: Lantern Contest 2014 – 3rd Place, Brgy. Salapasap; 2nd Place, Brgy. Pila; ken 1st Place – Brgy. Marga-ay.
Float Competition 2015 – 3rd Place, P100,000, Cluster 5; 2nd Place, 120,000 – Cluster 2; Best Float, P150,000, Cluster 4; Consolation Prizes a sag-P50,000 dagiti Cluster 1, 3 ken 6.
Basketball Tournament 2015 - 3rd Runner-up – Brgy. Bonifacio Team, P5,000 & Trophy; 2nd Runner-up, Brgy. Salapasap Team, P10,000; 1st runner-up, Rizal Team, P15,000; ken Champion – Brgy. Namruangan Team, P20,000. Napadayawan a Most Valuable Player (MVP) ni Mr. Gerald Saniatan.
Indauluan da Mayor Ediboy ken ni Vice Mayor DJ Savellano agraman dagiti kameng ti sibubukel a Konseho ti ili iti pannakaited dagiti premio dagiti nangabak.
Nangipaay ti Mensahe-na ni Mayor Ediboy ket nabara ti kablaaw ken panagyamanna iti panangipateg dagiti Balikbayans ti awis ti Gobierno Munisipal a makipagrambakda ita a Piesta 2015. Impeksana iti panagraemna iti ayat ken kabaelan dagiti Balikbayans a mangipapaay iti adu a proyekto a pagsayaatan dagiti umili ti Cabugao ket insupusopna a sapay koma ta agtultuloy dagitoy a mapasamak ita ken iti masanguanan a panawen. Pinagyamanan pay ti Ama ti Ili dagiti kailianna, bisita, sektor ken adda iti akemna a nakipagtaming iti panagballigi iti unos dagiti aldaw ti panagpiesta ti ili.
Nakitaripnong met dagiti Barangay Captains ken dadduma pay a bisita a nakidanggay kadagiti Balikbayans ken LGU Officials a nakipagrambak iti dayta a rabii ti Piesta. # (Web In-Action)
Nasangaili iti dayta a gundaway ni Mayor Benjamin Sarmiento ti San Juan, Ilocos Sur.
Kangrunaan a nangparagsak ti rabii ti LGU ken dagiti Balikbayans ket ti panangray-awma iti kaaduan iti panagkanta/pannakidanggay ni Mr. Gino Padilla, Singer-Actor.
Pinarungbo dagiti makapikapik a samiweng a pinaruk-atan ti Baysa Band dagiti darikmat ket saan a kinabaelan a pinarukma dagiti di agmawmaw a sonata iti alibtak ken regta dagiti sumasala a nangipamatmat iti laingda a nangkumpas kadagiti nagduduma a piesa a naipatayab iti Banda a nangpadaeg iti salonan.
Nag-mega walk dagit dancers iti lawlaw ti salonan. Naibaet dagiti sonata ket nainaganan dagiti nangidaulo kadagitoy nga Opisial wenno Balikbayan a napan nagsala.
Naaramid ti Awarding ti tallo a dadakkel a Pasalip ti LGU-Cabugao a napasamak sakbay ti Administration Night: Lantern Contest idi Paskua 2014; Cabugao Basketball Tournament 2015 ken ti Grand Float Parade 2015.
Dagiti sumaganad ti Barangay a nagabak ti Premio: Lantern Contest 2014 – 3rd Place, Brgy. Salapasap; 2nd Place, Brgy. Pila; ken 1st Place – Brgy. Marga-ay.
Float Competition 2015 – 3rd Place, P100,000, Cluster 5; 2nd Place, 120,000 – Cluster 2; Best Float, P150,000, Cluster 4; Consolation Prizes a sag-P50,000 dagiti Cluster 1, 3 ken 6.
Basketball Tournament 2015 - 3rd Runner-up – Brgy. Bonifacio Team, P5,000 & Trophy; 2nd Runner-up, Brgy. Salapasap Team, P10,000; 1st runner-up, Rizal Team, P15,000; ken Champion – Brgy. Namruangan Team, P20,000. Napadayawan a Most Valuable Player (MVP) ni Mr. Gerald Saniatan.
Indauluan da Mayor Ediboy ken ni Vice Mayor DJ Savellano agraman dagiti kameng ti sibubukel a Konseho ti ili iti pannakaited dagiti premio dagiti nangabak.
Nangipaay ti Mensahe-na ni Mayor Ediboy ket nabara ti kablaaw ken panagyamanna iti panangipateg dagiti Balikbayans ti awis ti Gobierno Munisipal a makipagrambakda ita a Piesta 2015. Impeksana iti panagraemna iti ayat ken kabaelan dagiti Balikbayans a mangipapaay iti adu a proyekto a pagsayaatan dagiti umili ti Cabugao ket insupusopna a sapay koma ta agtultuloy dagitoy a mapasamak ita ken iti masanguanan a panawen. Pinagyamanan pay ti Ama ti Ili dagiti kailianna, bisita, sektor ken adda iti akemna a nakipagtaming iti panagballigi iti unos dagiti aldaw ti panagpiesta ti ili.
Nakitaripnong met dagiti Barangay Captains ken dadduma pay a bisita a nakidanggay kadagiti Balikbayans ken LGU Officials a nakipagrambak iti dayta a rabii ti Piesta. # (Web In-Action)
Posted by Bayan ng Cabugao, Ilocos Sur at 1:42 PM 0 comments
BINIBINING CABUGAO 2015 PAGEANT NIGHT, NADAEG A NABUYA!
Cabugao. Ilocos Sur - Naaramid ti Pageant Night ti Binibining Cabugao 2015 idi rabii ti Abril 24, 2015 a naangay iti Cabugao Central Park (CCP) Auditorium a no sadino a ditoy ket dandani awan iti itiitan iti kaadu ti umili ken sangaili a nangokupar ken magagaran a nagbuya.
Daytoy a salip ket naipangruna a pakontes ti LGU-Cabugao nga idauluan ni Mayor Edgardo “Ediboy” S. Cobangbang, Jr. a mangpangpangayed iti rabii sakbay ti kaaldawan ti Panagpiesta ti ili.
Sakbayna, naiyam-ammo dagiti nangbukel iti Hurado iti pasalip kadayta a rabii babaen kadagiti Hosts. Naipakaammo pay dagiti pagibasaran iti panagpilida kadagiti mangabak a kandidata.
Kalpasanna, indibidual a nagpresenta/inyam-ammoda ti bagida dagiti kandidata iti entablado. Nagsaruno ti panagsuotda iti Swimsuit ken Gown nga impamatmatda iti publiko ken kadagiti Hurado. Naiparang pay dagiti Talento a kupkupikopan ti tunggal Contestant.
Iti Awarding, tunggal presentasion ket naipakaammo ti nagballigi a kandidata. Ditoy met a napan nagisaad dagiti natudingan a personalidad iti pannakaikabil ti banda ken dadduma pay a maited a maisagut kadagiti nagballigi a kandidata.
Kinoronaan da Mayor Edgardo “Ediboy” S. Cobangbang, Jr. ken ni Mrs. Jerlie Seguban-Cobangbang ni Miss Kristine Joy Gorgonio a Binibining Cabugao 2015.
Nasangaili iti daytoy a gundaway ni Mayor Benjamin Sarmiento iti San Juan, Ilocos Sur ken maysa kadagiti napadayawan nga Opisial a nangbanda kadagiti nangabak.
Sakbayna, nagdalan daytoy a pasalip iti naiget a panagarisit kadagiti nalilibnos a dayag a naggapu kadagiti barangay ti Munisipalidad ti Cabugao.
Daytoy a pasalip ket angayen ti Munisipalidad ti Cabugao iti panangesponsor dagiti Opisiales ti Gobierno, indibidual ken establisimiento ti negosio.
Nangabak ni Miss Kristine Joy Gorgonio ti Barangay Aragan, Cabugao, Ilocos Sur a Binibining Cabugao 2015 manipud kadagiti sangapulo a Finalists iti nasao a Beauty Contest Competition. # (Web In-Action)
Daytoy a salip ket naipangruna a pakontes ti LGU-Cabugao nga idauluan ni Mayor Edgardo “Ediboy” S. Cobangbang, Jr. a mangpangpangayed iti rabii sakbay ti kaaldawan ti Panagpiesta ti ili.
Sakbayna, naiyam-ammo dagiti nangbukel iti Hurado iti pasalip kadayta a rabii babaen kadagiti Hosts. Naipakaammo pay dagiti pagibasaran iti panagpilida kadagiti mangabak a kandidata.
Kalpasanna, indibidual a nagpresenta/inyam-ammoda ti bagida dagiti kandidata iti entablado. Nagsaruno ti panagsuotda iti Swimsuit ken Gown nga impamatmatda iti publiko ken kadagiti Hurado. Naiparang pay dagiti Talento a kupkupikopan ti tunggal Contestant.
Iti Awarding, tunggal presentasion ket naipakaammo ti nagballigi a kandidata. Ditoy met a napan nagisaad dagiti natudingan a personalidad iti pannakaikabil ti banda ken dadduma pay a maited a maisagut kadagiti nagballigi a kandidata.
Kinoronaan da Mayor Edgardo “Ediboy” S. Cobangbang, Jr. ken ni Mrs. Jerlie Seguban-Cobangbang ni Miss Kristine Joy Gorgonio a Binibining Cabugao 2015.
Nasangaili iti daytoy a gundaway ni Mayor Benjamin Sarmiento iti San Juan, Ilocos Sur ken maysa kadagiti napadayawan nga Opisial a nangbanda kadagiti nangabak.
Sakbayna, nagdalan daytoy a pasalip iti naiget a panagarisit kadagiti nalilibnos a dayag a naggapu kadagiti barangay ti Munisipalidad ti Cabugao.
Daytoy a pasalip ket angayen ti Munisipalidad ti Cabugao iti panangesponsor dagiti Opisiales ti Gobierno, indibidual ken establisimiento ti negosio.
Nangabak ni Miss Kristine Joy Gorgonio ti Barangay Aragan, Cabugao, Ilocos Sur a Binibining Cabugao 2015 manipud kadagiti sangapulo a Finalists iti nasao a Beauty Contest Competition. # (Web In-Action)
Posted by Bayan ng Cabugao, Ilocos Sur at 8:30 AM 0 comments
Saturday, April 25, 2015
ESPONSOR TI LGU-CABUGAO, RAMBAK KAALDAWAN FIESTA!
Cabugao, Ilocos Sur –Rinambakan ti Parokia ni San Markos Ebanghelista, Romano Iglesia Katolika iti Cabugao, Ilocos Sur a kagiddan iti pannakarambak ti panagpiesta ti ili (Abril 21-26).
Narugian ti panagrambak manipud pay idi Abril 16, 2015 agingga iti Abril 25, 2015 babaen kadagiti naangay a Nasantuan a Misa nga inesponsoran ti nadumaduma a barangay ken dagiti Asosasion ken idauluan ti LGU-Cabugao.
Iti biang ti Simbaan, ti panagrambak iti Piesta ita a Tawen ket naiputan iti Tema: “Ti panangibabaet ni San Markos a Patron, Agaramid ti Nalinteg, Ipakitatayo Di agbalbaliw a Panagayat.”
Siam nga aldaw sakbay ti “Rambak Kaaldawan Fiesta” iti Abril 25, 2015, naangay iti Simbaan ti Novena iti 4:00pm ken iti Nasantuan a Misa iti 4:30pm. kada malem.
Kabayatanna, iti “Rambak Kaaldawan Fiesta”, maysa ti LGU-Cabugao kadagiti adda iti Batang/Mangidaulo/Esponsor iti naangay a MISA CONCELABRADA iti 9:00am idi Abril 25, 2015. Indauluan ni Mayor Edgardo “Ediboy” S. Cobangbang, Jr. ti Pamilia-LGU Cabugao a nagatendar iti nadakamat a Misa.
Nasangaili ditoy dagiti Papadi a nangannong iti selebrasion iti Simbaan babaen iti panangidaulo ni Most Reverend Marlo M. Peralta, D.D. iti Archdiocese of Nueva Segovia, Vigan City.
Iti panagleppas ti Misa, kimmablaaw iti sapasap ken nagyaman ni Rev. Fr. Felix Costales, Parish Priest iti Gobierno Munisipal nga idauluan ni Mayor Ediboy ken dagiti pannakabagi iti nadumaduma nga Ahensia/Grupo a nangesponsor iti “Misa Concelabrada” iti kaaldawan ti panagpiesta ni San Markos Ebanghelista, Patron ti ili a Cabugao, Ilocos Sur. # (Web In-Action)
Posted by Bayan ng Cabugao, Ilocos Sur at 11:45 AM 0 comments
PGIS, HALL OF FAME OF POVERTY REDUCTION PROGRAM IN REGION 1!
NOT ONCE, not twice but three times!!! The Provincial Government of Ilocos Sur did it again for the third straight year. The PGIS was awarded best LGU-Poverty Reduction Program Implementer for 2014 by the Regional Development Council Region 1.
The award is given to an LGU that had displayed exemplary performance in reducing poverty in their areas of concern. “If we work together, we can accomplish a lot. Let us inspire each other and believe in ourselves that we can eradicate poverty.” Gov. Ryan Luis V. Singson said. PGIS wowed the RDC 1 search committee again with the sustained implementation of programs such as Agricultural Poverty Enhancement, Quality-Affordable-Accessible Health Care, Adequate and High Quality Education, Assistance to Senior Citizens, Environmental Management, Tourism Development, Electrification Program, Barang-ay Demo Farm, Ilocos Sur Hotline, Search for Siglat Eskuela and Siglat Barangay, Kapitol Outreach, Livelihood Programs, Upgrading of PDRRMC Equipments, Handog-Titulo Programs, Social and Economic Infrastructure Projects. “I congratulate the whole Provincial Government of Ilocos Sur for their latest success. I told them last year to do it again, and they came back even stronger with an array of programs.” Dir. Nestor Rillon (RDC Acting Chairman) said. # Adapted News, PIO-Ilocos Sur.
The award is given to an LGU that had displayed exemplary performance in reducing poverty in their areas of concern. “If we work together, we can accomplish a lot. Let us inspire each other and believe in ourselves that we can eradicate poverty.” Gov. Ryan Luis V. Singson said. PGIS wowed the RDC 1 search committee again with the sustained implementation of programs such as Agricultural Poverty Enhancement, Quality-Affordable-Accessible Health Care, Adequate and High Quality Education, Assistance to Senior Citizens, Environmental Management, Tourism Development, Electrification Program, Barang-ay Demo Farm, Ilocos Sur Hotline, Search for Siglat Eskuela and Siglat Barangay, Kapitol Outreach, Livelihood Programs, Upgrading of PDRRMC Equipments, Handog-Titulo Programs, Social and Economic Infrastructure Projects. “I congratulate the whole Provincial Government of Ilocos Sur for their latest success. I told them last year to do it again, and they came back even stronger with an array of programs.” Dir. Nestor Rillon (RDC Acting Chairman) said. # Adapted News, PIO-Ilocos Sur.
Posted by Bayan ng Cabugao, Ilocos Sur at 11:42 AM 0 comments
Friday, April 24, 2015
GRAND PARADE, NANGAYED ITA TI PANNAKAARAMID DAGITI FLOAT!
Cabugao, Ilocos Sur - Naaramid ti Grand Float Parade ti 2015 Cabugao Ragsak Festival iti kabigatan ti Abril 24, 2015 (maikapat nga aldaw ti Piesta) a nagpartisiparan dagiti Kameng/Opisiales ti Local Government Unit (LGU)-Cabugao, 33 a barangay agraman dagiti Asosasion iti uneg ti barangay kas iti RIC, 4 P’s, BPATS, BNS, BHW’s, 4-H Club, BPATS, Day Care Worker (DCW), kompania/organisasion iti Sektor Pribado kas iti Nuga Best, SYM Motors, Carylle’s Catering Services, Cabugao DepEd District, Private Hospitals, National Offices kas iti Judiciary, NTA kasta metten iti Muslim Traders, Philippine Taekwondo, Cabugao Chapter, CISTODAI, Alpha Phi Omega Fraternity (APO) ken ti Samahang Ilokano Fraternity (SI).
Immuna iti Parada ti Police Mobile Patrol sa dagiti kameng ti PNP, BFP, Grand Marshal, Festival Banner ken Colors.
Simmaruno ti Cabugao Institute Marching Band.
Naisaganad a naiparada ti Float ni St. Mark the Evangelist sa dagiti nadumadua nga Sektor-asosasion (pribado ken public) a binaetan ti Mobile Soundtruck No. 1 ken 2.
Maika-33 a bilang ti linia nga ayan dagiti Municipal Officials a nagparada nga indauluan da Mayor Edgardo “Ediboy” S. Cobangbang, Jr. ken ni Vice Mayor DJ Savellano.
Simmaruno dagiti Float manipud Cluster 1 to 6 ken sinurot ti grupo dagiti asosasion ti tunggal barangay a masakupan ti cluster agraman dagiti marching band iti pagadalanda.
Nakipaset met dagiti Marching Band iti High Schools ken Elementaria iti nadumaduma a pageskuelan iti ili.
Innem a barangay ti kada cluster a nakadagupan iti 6 Cluster Barangays ket sinaruno dagiti nakiparada dagiti agkakangayed a Floats-da.
Nangrugi ti Parada_iti NISTC Public Market, Cabugao, Ilocos Sur ket nagpatingga idiay Cabugao Institute Compound, Cabugao, Ilocos Sur.
Kalpasan ti pannakaiparada dagiti Float ket napagaabayda iti uneg ti Cabugao Institute Quadrangle ken naaramid ti pannakagradoda babaen kadagiti nadutokan a Hurado ket maiwaragawag dagiti mangabak iti karabiyan ti Abril 25, 2015 a daytoy ti Administration/Balik Cabugao Night ti LGU-Cabugao.
Iti ababa a programa, nangipaay ti Mensahena ni Mayor Ediboy iti kaaduan ket kimmablaaw ken nagyaman iti sapasap iti naipakita a kinaurnos ken kinaragsak dagiti nagparada. Inulitna a kinablaawan dagiti umili iti nabunga a panangrambakda iti panagpiesta ti ili.
Naisaruno a naipabuya ti panagtokar ti Sisim Marching Band a nangabak iti Marching Band Showdown idi Abril 21, 2015 iti CCP Ground.
Nagpaay nga Emcee ken Parade Coordinator ni SB Secretary Maxfel S. Suboc. # (Web In-Action)
Posted by Bayan ng Cabugao, Ilocos Sur at 3:02 PM 0 comments
LGU-CABUGAO KEN TI DOLE, NANGIWAYAT TI JOB FAIR 2015!
Cabugao, Ilocos Sur –Iti Abril 24, 2015 ti naituding a pannakisinnarang dagiti agbirbirok ti panggedanda kadagiti pannakabagi ti opisina (Employment Firms) nga inimbitaran ti Department of Labor and Employment (DOLE) ken iti Gobierno Munisipal nga idauluan ni Mayor Edgardo “Ediboy” S. Cobangbang, Jr.
Nasapa a dimteng dagiti pannakabagi ti DOLE Vigan City a kinadua dagiti pannakabagi ti LGU-Cabugao Human Resources Management Office (HRMO) a nagturong iti Cabugao Cultural and Sports Complex iti dayta a petsa.
Dagus a nagrehistro dagiti aplikante a naggapu iti nadumaduma a barangay ti Munisipalidad ken adda latta met agsangsangpet a kumamakam sa naipasa kadagiti maseknan a pannakabagi nga agawat ti trabaho nga opisina iti nagaabay a lamisaan ken tugaw a pagyananda nga aginterbiu iti uneg ti Cabugao Cultural and Sports Complex, Brgy. Rizal, Cabugao, Ilocos Sur.
Imbatad ti DOLE Officer nga inisiatiba daytoy ti LGU tapno matulongan dagiti umili nga agsapsapul iti panggedanna nangruna dagiti agtawen ti 18-35 a maiyasideg kadagiti opisina ken kompania iti pribado a sektor.
Maysa a prospek nga oportunidad iti agdama kadagiti agtutubo ti pannakaipatakder dagiti pasdek-negosio ken pagtagilakuan iti lokalidad a karaman iti Job Fair.
Daytoy a proyekto ket tinawen nga ilunsad ti Gobierno Munisipal babaen iti pannakakikamayetna iti DOLE tapno maaksionan ti pakaseknan dagiti umili nga agbirbirok ti pagsapulanda a mangpasayaat pay ti kasasaad ti panagbiagda. # (Web In-Action)
Posted by Bayan ng Cabugao, Ilocos Sur at 11:00 AM 0 comments
SABADO BOYS, LINIWLIWANA TI MASA!
Cabugao, Ilocos Sur – Naisalumina a padas ken pannakaray-aw ti nagun-od dagiti nagbuya nga umili iti impabuya ti Sabado Boys iti maikatlo a rabii ti panangpiesta ti ili iti Cabugao Central Park (CCP) Stage a no sadino a ditoy ket nasakaban ti kaadu ti umili a nagbuya iti las-ud ti nalawa nga Open Auditorium iti dayta a petsa.
Indauluan ni Mayor Edgardo “Ediboy” S. Cobangbang, Jr. ken ni Vice Mayor DJ Savellano a kaduada dagiti kameng ti pamiliada agraman dagiti Konsehales ti ili iti panangdanggayda kadagiti impabuya da Myke Salomon, Paolo Santos, Luke Mejares ken kangrunaan ni Jimmy Bondoc a kalatakan iti agdindinamag a “Sabado Boys!”.
Iti pannakiamad Web In-Action kadagiti kaaduan a nagbuya ket napnekda unay iti ramen nga imparang ti grupo ket kunada a saanda a mauma a mangsurot kadagiti agbaliwbaliw a pannakigantil ken nasayud a panagduetoda iti kantada.
Maysa a paset ti pabuya iti pannakaayab dagiti uppat nga agduyos a kumanta iti stage ket ditoy a kinarit ni Jimmy Bondoc nga itandudoda ti kaipapanan ti musika iti biagda ken iti masa.
Manamnama a sumarsaruno pay dagiti rabii ti Piesta a mangited iti ray-aw ken ragsak a mamagbalin a napnuan-kaipapanan ti panagpiesta ti ili a Cabugao iti Tawen 2015. # (Web In-Action)
Indauluan ni Mayor Edgardo “Ediboy” S. Cobangbang, Jr. ken ni Vice Mayor DJ Savellano a kaduada dagiti kameng ti pamiliada agraman dagiti Konsehales ti ili iti panangdanggayda kadagiti impabuya da Myke Salomon, Paolo Santos, Luke Mejares ken kangrunaan ni Jimmy Bondoc a kalatakan iti agdindinamag a “Sabado Boys!”.
Iti pannakiamad Web In-Action kadagiti kaaduan a nagbuya ket napnekda unay iti ramen nga imparang ti grupo ket kunada a saanda a mauma a mangsurot kadagiti agbaliwbaliw a pannakigantil ken nasayud a panagduetoda iti kantada.
Maysa a paset ti pabuya iti pannakaayab dagiti uppat nga agduyos a kumanta iti stage ket ditoy a kinarit ni Jimmy Bondoc nga itandudoda ti kaipapanan ti musika iti biagda ken iti masa.
Manamnama a sumarsaruno pay dagiti rabii ti Piesta a mangited iti ray-aw ken ragsak a mamagbalin a napnuan-kaipapanan ti panagpiesta ti ili a Cabugao iti Tawen 2015. # (Web In-Action)
Posted by Bayan ng Cabugao, Ilocos Sur at 7:30 AM 0 comments
Subscribe to: Posts (Atom)


c: text/html

text:
Albania
Nagsasabtan: 41°N 20°E / 41°N 20°E
Ti Albania (i/ælˈbeɪniə/ al-BAY-nee-ə, Albanes: Shqipëri/Shqipëria; Gheg nga Albanés: Shqipnia), opisial a naamamuan a ti Republika iti Albania (Albanes: Republika e Shqipërisë mabalikasan a Panangibalikas nga Albanes: [ɾɛpuˈblika ɛ ʃcipəˈɾiːs]), ket maysa a naturay nga estado idiay Abagatna daya nga Europa. Nabeddengan daytoy babaen ti Montenegro iti amianan a laud, ti Kosovo iti amianan a daya, ti Republika iti Macedonia iti daya ken Gresia iti abagatan ken abagatan a daya. Addan daytoy ti pantar idiay Baybay Adriatiko iti laud, ken idiay Baybay Ionian iti abagatn a laud. Daytoy ket basbassit ngem 72 km (45 mi) manipud idiay Italia, iti ballasiw ti Ilet iti Otranto nga agisilpo ti Baybay Adriatiko idiay Baybay Ionian.
Ti Albania ket kameng ti Nagkaykaysa a Pagpagilian, NATO, ti Organisasion para iti Talinaay ken Panagtitinnulong iti Europa, Konseho ti Europa, Organisasion ti Sangalubongan a Komersio, Organisasion iti Islamiko a Pagtitinnulongan ken maysa kadagiti kameng a nangbangon iti Kappon para iti Mediterraneano. Ti Albania ket maysa a mabalina kandidato para iti pnakaipan ti Kappon ti Europa manipud idi Enero 2003, ken pormal a nangidangep para iti panagkameng ti Kappon ti Europa idi 28 Abril 2009.[6]
Dagiti nagibasaran[urnosen | urnosen ti taudan]
- ^ Dagiti Griego: ti daga ken dagiti tattao manipud idi gubat. James Pettifer. Penguin, 2000. ISBN 978-0-14-028899-5
- ^ 2011 a Senso
- ^ a b c d "Albania". Internasional a Pundo ti Panguartaan. Naala idi 1 Nobiembre 2011.
- ^ "Distribution of family income – Gini index". The World Factbook. CIA. Naiyarkibo manipud iti kasisigud idi 23 Hulio 2010. Naala idi 1 Septiembre 2009.
- ^ "Human Development Report 2010" (PDF). United Nations. 2010. Naala idi 5 Nobiembre 2010.
- ^ "Ti Albania nangidangep para iti panag-kameng iti Kappon ti Europa". BBC News. 28 Abril 2009. Naala idi 29 Abril 2009.
- Dagiti pungol nga artikulo ti heograpia ti Albania
- Albania
- Balkan
- Dagiti pagilian ti Baybay Mediteraneo
- Dagiti pagilian idiay Europa
- Dagiti estado a kameng ti La Francophonie
- Dagiti estado a kameng ti Kappon para iti Mediteraneo
- Dagiti republika
- Dagiti estado a kameng ti Organisasion ti Islamiko a Pagtitinnulongan
- Dagiti estado ken teritorio a nabangon idi 1912
- Dagiti estado a kameng ti NATO
- Dagiti estado a kameng ti Nagkaykaysa a Pagpagilian

robotstxt: allowed

filter: keep


text:
BANAYOYO, Ilocos Sur – Agtultuloy ti pannakaisuro dagiti kannawidan a sala, kanta ken tokar kadagiti agbasbasa iti School of Living Tradition, segun iti coordinator iti nasao a pagadalan.
Iti pannakiuman ti media ken ni Minerva Famorca, coordinator ti SLT a naipasdek iti Barangay Naguimba ditoy nga ili, kinunana nga addadan iti phase two ti panagadal dagiti ubbing a nangrugi idi Mayo 2009 ket agpatingga inton Oktubre iti daytoy met laeng a tawen.
Inlawlawag ni Famorca a kadawyan nga isursuroda kadagiti ubbing dagiti kankanta, sala ken panagtokar iti musical instrument ti tribu a Bago.
Iti daytoy a tawen, dagiti adda 30 a nag-enrol iti iti School of Living Tradition nga agbasbasa iti Grades 2, 3 ken 4, kinuna ni Famorca. Agbasa dagiti ubbing iti aldaw ti Sabado ken Domingo, segun iti coordinator.
Pinunduan ti National Commission on Culture and the Arts (NCCA) ti SLT a gagemna ti mangtaginayon kadagiti nagkauna a salsala, kankanta ken musika dagiti nadumaduma a tribu iti kabambantayan.
Nairusat ti SLT ditoy idi 2006. Adda itan iti sekundaria dagiti immuna a nagturpos iti SLT.
Kinuna ni Famorca a naigunamgunam kadagiti agbasbasa iti SLT ti panangiparangarang ken panangipabuyada iti kultura ken kannawidanda no adda okasion.#


text:
CABUGAO, Ilocos Sur – Inawat ti gobierno munisipal ditoy ti Seal of Good Housekeeping, maysa a pammadayaw kadagiti lokal a gobierno a nasayaat ti panangiturayna, iti programa a naangay iti sango ti presidensia ditoy itay Septiembre 10.
Inawat ni Mayor Edgar S. Cobangbang, Jr., babaen ti panangbayabay kenkuana da Vice Mayor Danny Q. Gazmen, Konsehal Dr. Carlito S. Pano ken Konsehal Benedict M. Savellano ti Seal of Good Housekeeping manipud ken ni DILG OIC Provincial Director Victoria H. Ramos kas panangbigbig ti nasao nga ahensia kadagiti programa ken gannuat dagiti opisial daytoy nga ili a mangital-o iti nasayaat a panangituray.
Ti pannakaited ti Seal of Good Housekeeping ti maysa kadagiti programa nga inrusat daydi DILG Secretary Jesse Robredo tapno maikkan iti pammigbig dagiti lokal a gobierno a mangitantandudo iti pannakaipromot ti transparensia, akauntabilidad ken efficiency iti lokal a panangituray.
Kinuna ni Cobangbang a “kolektibo” a gapuanan dagiti agtuturay ken empleado iti Cabugao ti pannakagun-od ti Seal of Good Housekeeping.
Impatalged ti mayor ti agtultuloy a panangitedda iti napintas a serbisio kadagiti umili.
Karagpin ti pammadayaw ti P1 milion a premio a maipan iti proyekto ditoy nga ili.
Naammuan ti Tawid News a maaramat ti nasao a kuarta para iti pannakaipasdek ti covered drainage canal iti Barangay Bonifacio nga idauluan ni Barangay Captain Valentin Tuyor, Jr.
Maipalagip a babaen ti suporta ti lokal a gobierno ditoy ken iti pannakikinnamayet dagiti barangay officials ti nasao a barangay kadagiti gannuat ken proyekto ni BNS Macrina Saturno mainaig iti pannakaidur-as ti nutrision, napili daytoy a Most Outstanding Barangay Nutrition Scholar iti Region 1.
Awaten ni Saturno ti pammadayaw iti seremonia a maangay iti San Fernando City, La Union inton Septiembre 29.
Kas regional awardee, ibagian ni Saturno ti Region I iti pasalip a pakapilian ti Most Outstanding National Barangay Nutrition Scholar a mapadayawan inton Oktubre 19 daytoy a tawen.
Kabayatanna, naigiddan iti nasao a programa ti pannakaiyawat dagiti sertipiko ti pammigbig kadagiti empleado ti gobierno ditoy ken dagiti dadduma pay nga ahensia ti turay a nagserbi iti manipud iti lima a tawen ken agpangato.
Mismo a ni Civil Service Commission provincial director Heny Jose B. Lardizabal ken iti panangbayabay kenkuana ni Mayor Cobangbang ti nangiyawat kadagiti sertipiko ti pammigbig kas paset ti panangselebrar iti 112th Philippine Civil Service Anniversary a maang-angay iti bulan ti Septiembre.
Indagadag ni Lardizabal ti kinapateg ti panagserbi para iti pagsayaatan ti kaadduan.
Ti tema ti selebrasion ti CSS iti daytoy a tawen: “Altruism is an act of heroism.”#


text:
Nailian a Biblioteka ti Republika a Tseka
Ti Nailian a Biblioteka ti Republika a Tseka (Tseko: Národní knihovna České republiky) ket ti sentral a biblioteka ti Republika a Tseka. Daytoy ket imatonan babaen ti Ministro ti Kultura. Ti nangruna a pasdek ti biblioteka ket mabirukan idiay historikal a pasdek ti Clementinum idiay Prague, ket idiay ti nakaikabilan dagiti agarup a kagudua dagiti librona. Ti sabali a gudua ti urnong ket naipenpen idiay distrito ti Hostivař.[1] Ti Nailian a Biblioteka ket isu ti kadakkelana a biblioteka idiay Republika a Tseka, ken addaan daytoy kadagiti agarup a 6 a riwriw a dokumento. Ti biblioteka ket addaan kadagiti agarup a 60,000 nakarehistro nga agbasbasa. Ti bibliotek aket agipenpen kadagiti tseko a testo ken dagiti pay naduduog a materiales manipud idiay Turkia, Iran ken India.[2] Ti biblioteka ket mangibalay kadagiti libro para iti Unibersidad ti Carolina iti Prague.[3]
Ti biblioteka ket nangabak iti internasional a pannakabigbig idi 2005 gapu ta nakaawat daytoy ti immuna a Premio Jikji manipud ti UNESCO babaen ti Pannakalaglagip ti Programa ti Lubong para kadagiti ganetgetna iti panangidihitado kadagiti duog a testo.[4][5] Ti proyekto a nangrugi idi 1992, ket nangirebbeng ti panangitihitado kadagiti 1,700 a dokumento kadagiti immuna a 13 a tawtawenna.[2]
Dagiti nagibasaran[urnosen | urnosen ti taudan]
- ^ "Need for new library intensifies". The Prague Post. 28 Mayo 2008. Naala idi 8 Mayo 2014.
- ^ a b "National Library's rare prints and manuscripts at the click of a mouse". Radio Prague. 24 Nobiembre 2005. Naala idi 8 Mayo 2014.
- ^ Tucker, Aviezer (18 Pebrero 2009). "Opinion" (PDF). The Prague Post. Prague. p. A4. Naala idi 8 Mayo 2014.
- ^ "National Library wins UNESCO award for pioneering digitisation work". Radio Prague. 7 Septiembre 2005. Naala idi 8 Mayo 2014.
- ^ "2005 - The National Library of the Czech Republic". UNESCO. Naala idi 9 Mayo 2014.


text:
TAGUDIN, Ilocos Sur – Natay ti drayber iti maysa a kotse kalpasan a nakidunnungpar ti luganna iti pampasahero a bus sadiay Barangay Bio ditoy nga ili idi bigat ti Pebrero 26.
Dagus a natay ni George Benitez y Burgos, 64, naasawaan, ken residente iti Barangay Ubbog, Bangar, La Union gapu kadagiti grabe a dunor iti ulona a sinagrapna kalpasan a nakidinnungpar ti Isuzu Crosswind SUV a minanehona iti Farinas Bus Trans iti national highway a sakup ti Barangay Bio ditoy nga ili idi agarup 10:05 ti bigat ti bigat ti Pebrero 26.
Naammuan iti panagimbestiga dagiti polis nga agpaamianan a direksion ti bus a mninaneho ni Henry dela Cruz y Manaday, 56, naasawaan, ken residente iti Barangay 57, Pila, Laoag City idi mapapati a kimmaut iti liniana ti Isuzu Crosswind SUV a minaneho ni Benitez a puon ti nagdinnungparanda.
Gapu iti pigsa ti panagdinnungparda, napukaw ti drayber ti bus ti kontrolna iti manibela ket naisubusob ti lugan iti creek iti laud a paset ti akin-abagatan a linia ti kalsada idinto a nakaro ti pannakadadael ti makannigid a paset ti SUV.
Nakaro ti pannakadunor ti ulo a ni Benitez a nakatayanna a dagus idinto a naitaray iti Ilocos Sur District Hospital, Barangay Bio, Tagudin, Ilocos Sur para iti pannakaagasda da dela Cruz ken ti konduktorna a ni Harold Sabugo y Asquita, 50, naasawaan, ken residente iti San Nicolas, Ilocos Norte.#


text:
ITI pannakipatpatang ti media iti maysa a nangato nga opisial ti Philippine National Police, nadakamatna nga adu dagiti saan a masolsolbar a krimen iti pagilian.
Pudno daytoy a kapaliiwan.
Kapaliiwan pay a kangrunaan a rason ti saan a pannakasolbar ti kapolisan iti krimen gapu iti kaawan ti tumakder a saksi wenno testigo uray iti baet a mabalin nga adu dagiti nakaimatang iti krimen ken naisayangkat daytoy iti matatao a lugar. Uray kasano kapinget dagiti polis nga agpalutpot tapno marisut ti krimen, saan nga aguyas ti inbestigasion agsipud iti kaawan ti saksi.
Iti sabali a bangir, no man adda lumtuad a saksi, adu dagiti panglakagan tapno saan nga agdur-as ti kaso iti korte.
Kitaentayo pay dagiti sumaganad:
*Agbuteng ti saksi a rummuar agsipud ta awan ti panagtalekna iti kapolisan. Posible ngamin a maysa a pannakabagi ti linteg ti kasangkot iti dayta a krimen. Wenno saan, kabagian wenno kasingensinged ti polis ti nagisayangkat iti krimen.
*Pasurot wenno lider ti maysa a nabileg a politiko ti suspetsa. Natural, saan a kayat ti saksi ti agsao agsipud ta agamak a maisarsarak ta isu la ketdi ti mabueltaan iti kanito nga ibulgarna ti nakita wenno nasaksianna.
*Kameng iti nangato wenno dakkel ti natugawanna a pamilia ti suspetsa iti krimen. Siempre, no baknang, manamnama nga usarenna ti posision ken kuartana tapno masigurado nga awan dagiti agplaster a saksi, ket no adda man, mapamalmalan tapno agulimek. No saan, adu dagiti pamuspusan tapno madadael ti kredibilidad ti saksi.
*Kasla pag-ong nga aguyas ti kaso iti korte. Adu dagiti teknikalidad nga ipalapal dagiti de-kalidad nga abogado ti suspetsa tapno maitantan ti kaso wenno pakaabsueltuan ti klienteda. Iti kabayagna, mapukaw ti interes ti saksi (ken nagdarum) ket pagangayanna, saandan nga agparang pay iti korte.
*Adda dagiti hues (puera de los buenos) a mabalin a “mapakiusapan” tapno maturog ti kaso wenno maibasura. Posible a mapasamak daytoy babaen ti maipasirok a nagtimbukel wenno adda diaya a nangatngato a posision.
Dagitoy dagiti kapaliiwan a kagagapu no apay nga adu dagiti saan a masolsolbar a kaso ken no apay a naginad ti panaguyas ti hustisia iti pagilian.
Kasapulantayo ti napingpinget, napigpigsa, ken natangtangken a sistema ti hustisia ditoy pagilian.#


text:
Baybay Bering
Nagsasabtan: 58°0′N 178°0′W / 58.000°N 178.000°W
Ti Baybay Bering ket ti pingir a baybay iti Taaw Pasipiko.[1][2] Daytoy ket buklen ti labneng ti adalem, ken ngumantonto babaen ti akikid a bangkirig iti ab-ababaw a danum iti ngato dagiti kontinental a samang.
Ti Baybay Bering ket naisina manipud ti Golpo ti Alaska babaen ti Peninsula Alaska. Daytoy ket sakupenna ti sumurok a 2,000,000 kuadrado kilometro (770,000 sq mi) a bineddengan it idaya ken amianan a laud babaen ti Alaska, itilaud babaen ti Adayo a Daya ti Rusia ken ti Peninsula Kamchatka, iti abagatan babaen ti Peninsula Alaska ken ti Is-isla Aleutiana ken iti adayo nga amianan babaen ti Lingsat Bering, a mnagikapet daytoy iti Baybay Bering iti Baybay Chukchi ti Taaw Artiko. Ti Luek Bristol ket ti paset ti Baybay Bering a mangsina ti Peninsula Alaska manipud ti nagruna a daga ti Alaska. Ti Baybay Bering ket nainaganan kenni Vitus Bering, ti Danes a nabigador iti serbisio ti Rusia, nga idi 1728 ket isu ti immuna a Europeano a sistematiko a nagsukisok iti daytoy, naglayag manipud idiay Taaw pasipiko a nagpa-amianan idiay Taaw Artiko.
Ti ekosistema ti Baybay Bering ket mairaman ti pagturayan ti Estados Unidos ken Rusia, ken dagiti pay sangalubongan a dandanum iti tengnga ti baybay (ammo a kas ti "Abot ti Donut"[3]).
Dagiti nagibasaran[urnosen | urnosen ti taudan]
- ^ Fasham, M. J. R. (2003). Ocean biogeochemistry: the role of the ocean carbon cycle in global change. Springer. p. 79. ISBN 978-3-540-42398-0.
- ^ McColl, R.W. (2005). Encyclopedia of World Geography. Infobase Publishing. p. 697. ISBN 978-0-8160-5786-3. Naala idi 26 Nobiembre 2010.
- ^ "North Pacific Overfishing (DONUT)". Trade Environment Database. American University. Naala idi 13 Agosto 2011.
Dagiti silpo ti ruar[urnosen | urnosen ti taudan]
Midia a mainaig iti Baybay Bering iti Wikimedia Commons


text:
SAN JUAN, Ilocos Sur – Naaprobaran ti maysa a milion a pondo para iti farm to market roads ditoy nga ili, daytoy ti naammuan manipud ken ni Mayor Benjamin Sarmiento itay nabiit.
Kinuna ni Sarmiento nga inaprobaranen ni Gov. Ryan Singson ti kiddaw ti lokal a gobierno ti San Juan para iti farm to market road projects ditoy nga ili.
Kinuna ni Sarmiento a maaramat ti P1 milion para iti pannakakongkreto ti farm to market roads kas iti Barangay Resurreccion.
Naammuan nga adda dagiti proyekto a narugian ti lokal a gobierno ditoy a di pay nalpas ket dagitoy ti prioridad a pakaaramatan ti naaprobaran a pondo.#


text:
NO ADDA papananmi pakisalipan iti Math, Science ken dadduma pay a subjects, urnongennakami amin iti kuartomi ket agkukuyogkamin nga agturong iti pagadalan wenno distrito a pakisalipanmi. Iti pangngaldaw, makilanglang kadakami, ad-adda pay ketdi nga ipadigona ti balonna a sida kadakami. No aggawidkamin, sagaysaennakami nga itulod sakbay nga agawid.
Napaliiwko nga ammona nga itakderan ti adalanna. Iti maysa a pasalip a nakisalipan ti maysa a kaklaseak, naarus agsipud ta saan nga inawat dagiti judges ti sungbatna.
Timmakder ni Ma’am Buenavista ket nupay kinunana a pinal ti desision dagiti judges, impettengna a husto ti sungbat ti kaklaseanmi. Nagtungpalanna, inaklon dagiti judges ti sungbat ti kaklaseanmi.
Ngem maysa a bigat, saan a simrek ni Ma’am Buenavista iti klasemi. Sabali metten ti nangisuro kadakami. Nasdaawkami. Nagsaludsodkami iti kaklasemi nga asideg iti balayda. Nakitana kano nga agsibsibug iti mulada iti paraanganda.
Iti kabigatanna, naammuanmi laengen a naiyalis ni Ma’am Buenavista iti Nagsangalan Elem. School tapno agbalin a head teacher.
Idi agawidkami iti aldaw, nagtutulagkami nga agkaklasean nga agtarus iti Nagsangalan. Uray dagiti babbai, immanamongda amin.
Manipud iti Vigan Central School, nagnagnakami a napan iti Nagsangalan Elem. School. Aganay uppat a kilometro ti kaadayo ti pinagnami. Saanmi nga inkankano ti pudot ti init wenno ti bisinmi.
Pasado ala unan ti malem idi makagtengkami iti Nagsangalan Elem. School. Nadaripespeskami iti ling-et.
Nakigtot ni Ma’am Buenavista idi makitanakami. Sinabatnakami.
“Apayen nga immaykayo?” inamadna.
“Mailiwkami kenkan, Ma’am,” insungbatmi.
Saan a nakasungbat ni Ma’am Buenavista. Uray la nakalua idi maammuanna a saankami pay a nangan. Nangbaon iti gumatang iti tinapay iti tiangge iti asideg ti pagadalan.
“Maminsan pay, diyon ar-aramiden daytoy, wen?” impatigmaanna kadakami idinto a sangkapunasna ti nagsulian ti matana.
Gapu iti panaglanganmi amin iti klasemi, naipulongkami iti prinsipal. Napaayaban dagiti nagannakmi. Namnamaenmi lattan a maungtankami. Nakarkaro manen ti tigergermi ta kadua ti prinsipal ti district supervisor iti uneg ti opisinana.
“A, dagitoy gayam dagiti nagawol iti klaseda nga agbasbasa,” impasabat ti district supervisor.
Nagari ti ulimek. Nagdumogkami.
“Saan a nasayaat ti inaramidyo,” kinuna manen ti lakay a district supervisor sana tinaliaw dagiti dadakkelmi.
“Wen, ngarud, sir, dimi ninamnama nga aramidenda ti kasta,” kinuna ti maysa a nagannak.
Nagtungtung-ed ti superbisor idinto a sinaggaysanakami a minatmatan. Inuraymi laengen ti ablat dagiti sumaruno a balikasna.
Ngem naklaatkami iti kinaalumamay ti bosesna. “Ammok ken maawatak ti kaririknayo iti ipapanaw ni maestrayo. Nasursuroyo nga impateg kas maikadua nga inayo. Ngem adda nangatngato a pagrebbengan a naipakumit kenkuana ket palubosanyo koma tapno agballigi iti direksion a turongenna.”
Awan latta ti naguni kadakami. Iti naganus a panunotmi, dimi nagaw-at ti kayat a sawen ti superbisor.
“Ala, pakawanenkayo ita,’ inggibus ti lakay, “ngem no ulitenyo pay, madusakayon! Maawatandak met laeng, ubbing?”
“Wen, sir,” naggigiddankami a simmungbat.
Nabayagen daydi. Nagretiron ni Ma’am Buenavista.
Sinursurotko ti dalan a naglasatanna. Manipud iti kina-head teacher, naital-o a principal I, principal II, district supervisor, sa division supervisor.
Nabayagen a diak nakita ni Ma’am Buenavista. Ngem dakkel ti imbatina kaniak ken dagiti kinaklaseak a pakalaglagipan.
Saanko nga ilibak a daydi pannakaiyopismi gapu iti panangsurotmi kenkuana iti nakaiyalisanna a pagadalan ti kangrunaan a nangbaliw iti kinataok, iti panirigak iti biag. Utangko kenkuana ti yanko ita.
Wen, no ania ti imulam, isu ti apitem. Ayat ti imburay ni Ma’am Buenavista iti puso ken panunotmi, ket dayta nga ayat ti nagbalin a paratignay a nangiduron kadakami a mangsarungkar kenkuana uray sirokenmi ti kainitan, mabisinan, aglangan iti klasemi, ken iti pannakadusami gapu iti inaramidmi.#


text:
VIGAN CITY – Mangangay ti gobierno ditoy iti pasalip iti panagputar ti kanta ken ghost stories para iti Raniag Vigan City Twilight Festival a mangrugi inton Oktubre 29.
Maangay ti pasalip iti panagputar iti kanta iti Celedenia Garden iti Barangay Beddeng ditoy siudad inton Oktubre 30.
Segun iti pagannurotan: 50% ti originality, 20% ti arrangement and musicality, 15% ti message ken 15 percent ti overall performance.
Kasta met a saan a nakurkurang ngem lima a miembro dagiti banda nga agtokar nga agtawen manipud iti 16-30 ken dua a kanta ti tokarenda, maysa ti cover song a Tagalog ken ti sabali a kanta nga Ingles nga orihinal a komposision ken addaan iti tema a “Vigan – our Heritage of the Past, our Treasure Today.”
Kabayatanna, nailukat ti Ghost Story Making Contest kadagiti residente nga agtawen iti 15-40 ket naisentro dagiti sarita mainaig iti al-alia iti pudno a napasamak iti barangayda. Maisurat dagiti ghost stories iti Iloco wenno Ingles.
Umawat dagiti mangabak iti P10,000 para iti 1st prize, P7,000 para iti maikadua ken P5,000 para iti maikatlo.#


text:
Taraon Ti Panunot Ni Ma. Theresa B. Santos
Impalawlaw ni Catherine Joy ti panagkitana iti aglawlaw a kasalengan. Maay-ayatan nga agbuybuya iti aglawlaw ti kabambantayan ti Sayangan, Atok, Benguet lalo la unay kadagiti inagdaagdan iti bakras iti babaenna a namulaan kadagiti nagduduma a natnateng. Dina iginggina ti agpadpadlaw a kinalam-ek ti puraw ken narasay nga angep nga ay-ayamen-ilillili ti umapros a pul-oy. Iti tawenna nga innem, ita laeng a mapadasanna ti agpasiar ditoy a lugar a nakaikamangan ni Angkel Berto a kabsat ni Mamangna. Nagbakasionda a sangapamilia, ni Papangna, ni Mamangna ken ni adingna a Klein Ludwig nga agtawen iti tallo. Agnanaedda iti probinsia nga Ilocos Sur.
Sinennaayanna ti makapatitileng mga ulimek. Napanunotna ti agpukkaw iti napigsa: “Hello!”
Sinarut ti timekna ti mangrugin a pumuskol nga angep iti daya iti kasalengan iti bangir a bantay: “H-e-l-l-o-!” Kasla nagkallatik a nagsubli kenkuana ti timek.
Nasdaaw ti ubing. Saanna a namnamaen nga adda sumungbat kenkuana. Napaisem. Pinagbalisungsongna manen dagiti dakulapna sana intubong kadagiti bibigna: “Siak ni Catherine! Asinoka?”
Inemdenganna a pinaliiw ti timekna a nagdaliasat iti nagbaetan ti dua a bantay, sa met la nagsubli kenkuana: “S-i-a-k n-i C-a-t-h-e-r-i-n-e! A-s-i-n-o-k-a?”
Naragsakan ti ubing a nakangngeg manen iti timek.
“‘Nia ti naganmo?” impukkawna manen.
“‘N-i-a t-i n-a-g-a-n-m-o?”
Nagkatawa ti ubing iti ragsakna a nakangngeg iti sungbat ti pukkawna. Nagpalakpak pay.
Timmaliaw ti likudanna idi adda nadlawna nga umas-asideg. Ni Ina Ludingay nga ina ni Anti Mirrel nga asawa ni Angkelna. Umis-sem ti baket nga itay pay laeng nga agpalpaliiw iti ar-aramiden ti ubing. Adda immapon nga isem iti muging ti baket.
“Asino daydiay a sumungsungbat, lola?”
“Daydiay, apok, ti allangogan. Ti datdatlag a timek iti kabambantayan.”
“Ania ti allangogan, lola?”
Immisem ti baket ket kinunana: “Ti allangogan ket timek met la ti nagtimek…”
Umis-isem a dimngeg a nasayaat ti ubing.
“Iti biag, ti allangogan ti nakaurnongan dagiti balikas nga insawang. Aniaman a balikas nga inka insawang kabayatan ti panagbiagmo, mangngegmonto met la daytoy inton kanito nga impulangmon ti angesmo iti Namarsua.”
Saan a nagtagari ti ubing. Kasla agpampanunot iti nauneg.
“Isu a dagiti laeng koma naimbag ken makaay-ayo a balikas ti agaon kadagita bibigmo, apok, ta aniaman nga inibbatam a balikas kabayatan ti panagbiagmo mangngegmo met laeng dayta iti ipapataymo.”
“Kasanon no dagiti agkakadakes ken naaalas a balikas ti maisao, lola?”
“Isu ngarud a nasken nga annadam dagita bibigmo, apok. Dika agisawsawang iti naalas ken dakes a balikas tapno saanmo a mangngeg dagita iti panungpalan. Sakbay nga agisawangka, panunotem pay nga umuna. No dakes wenno naalas dayta, saanmon nga isawang.”
Immisem ti ubing. Immisem met ti baket. Nagpinnerrengda. Immarakup ti ubing iti baket.#


text:
BAKUN, Benguet – Iti baet ti isusupiat dagiti residente ti Nueva Vizcaya, inaprobaran dagiti opisial ditoy ti panagminas ti maysa a kompania iti daytoy nga ili.
Segun ken ni Engineer Ruben Quitoriano, Jr., inhiniero ti RPI, inaprobaranen ti Mines and Geo-Sciences Bureau ken dagiti agtuturay iti daytoy nga ili ti panagbukibok ti kompaniada para iti posible a deposito ti balitok iti 1,000 ektaria a paset ti Barangay Gambang ditoy nga ili ken adda payen naalada a sertipiko ti pammalubos daytoy nga ili manipud iti National Commission on Indigenous Peoples.
Kalpasan ti dialogo iti nagbaetan ti RPI ken dagiti opisial ditoy nga ili, ken dagiti dadaulo dagiti nadumaduma a barangay a pakaibilangan ti Gambang Proper, Yago, Tood ken Tuwa-ok, napirmaan ti maysa a memorandum of agreement mainaig iti eksplorasion ti kompania iti dua a tawen nga agpatingga iti Mayo 21, 2010.
Sagudayen ti katulagan ti panangtarimaan ti RPI iti kalsada nga agturong iti Gambang ken ti pannakaipasdek iti potable water system iti nasao a lugar.
Nailanad pay iti MOA ti pannakayempleo dagiti residente ditoy iti panagminas ti RPI ken panangsueldona iti dua a mangisursuro iti Gambang Elementary School ken tallo a day care center workers.
Konkontraen dagiti residente ti Nueva Vizcaya ti aplikasion ti panagminas ti RPI agsipud iti amakda a maapektaranda iti nasao a proyekto kas iti posible a panagreggaay ti bantay ken pannakalayusda.#


text:
Tulong:IPA para iti Ingles
Ti pannakaibalikas kadagiti Ingles a balikas iti Wikipedia ket naited iti Internasional a Ponetiko nga Alpabeto (IPA) ket inus-usar babaen kadagiti sumaganad a pannakakopia, a saan a naisangayan ti ania man a dialekto.
Tekla[urnosen | urnosen ti taudan]
(Dagiti balikas iti BABASSIT A LETRA ket isu dagitoy ti pagalagadan leksiko a disso. Dagiti balikas ti lesksiko a diso BATH ken CLOTH ket naited ti dua a pannakakopia, nga addaan ti kapada ti maysa a /ɑː/ ken ti maysa nga /æ/, ken ti /ɒ/ ken /ɔː/).
Dagiti nagibasaran[urnosen | urnosen ti taudan]
- ^ No adda dua a karakter ⟨ɡ⟩ ken ⟨⟩ ket saan nga agpadpada ken no ti kita ti immuna ket kasla ti ⟨Y⟩, isu nga addaan iti problema ti kinasigud a kita ti letram.
- ^ Ti IPA a kuenta ti letra a ⟨j⟩ ket saan a nasayaat kadagiti agsasao iti Ingles. Nupay kasta, saan a rumsua iti daytoy nga uni iti bassit a balbalikas iti Ingles, a kas iti hallelujah ken Jägermeister.
- ^ Nupay ti IPA a simbolo a [r] ipatudo na ti trill, /r/ ket kaadun a maus-usar ngem ti /ɹ/ iti kalawaan a pannakaikopia iti Ingles.
- ^ Ti /hw/ ket saan a mailaslasin manipud ti /w/ kadagiti dialekto nga addaan iti wine–whine a panagtipon, a kas iti RP ken kaaduan a kitkita ti GenAm.
- ^ Adu kadagiti bilang a balikas nga Ingles, a kas iti genre ken garage, ket naibalikasan iti /ʒ/ wenno /dʒ/.
- ^ Iti kaaduan a dialekto, ti /x/ ket nasukatan babaen ti /k/ iti kaaduan a balbalikas, a mairaman ti loch. In ugh, nupay kasta, kadawyan a sinuksukatan babaen ti /ɡ/ (maysa a panangiletra a panakaibalikas), ken iti Chanukah babaen ti /h/
- ^ Dagiti saan a rhotic nga ay-ayug a kas iti RP, /r/ ket saan a balikasen malaksid no sarunuen ti bokal. Iti dadduma nga artikulo ti Wikipedia, ti /ɪər/ kdpy. ket saan a mailasin manipud ti /ɪr/ kdpy. No saan da a mailasin, dagiti atiddog a bokal ket mammaminsan da maikopia ti /iːr/ kdpy. babaen ti analogo ti bokal a saan a sinaruno babaen ti /r/. Nasken a masimpa dagitoy tapno kapadpadana ti tabla ditoy.
- ^ a b c d e Ipaammo nga adu kadagiti agsasao ket mailasinan da dagiti triptongo a monosilábikas nga addaan ti R ken disilabik a pannakaammo: hour /ˈaʊər/ manipud ti plougher /ˈplaʊ.ər/, hire /ˈhaɪər/ manipud ti higher /ˈhaɪ.ər/, loir /ˈlɔɪər/ manipud tiemployer /ɨmˈplɔɪ.ər/, mare /ˈmɛər/ manipud ti player /ˈpleɪ.ər/.
- ^ Ti /ɒ/ ket san a mailaslasin manipud ti /ɑː/ kadagiti dialekto nga addaan iti tatang ken kabsat a panagtipon a kas iti GenAm.
- ^ Maibalikasan a kapadpada ti /ɛr/ iti ay-ayug nga addaan ti Mary–marry–merry merger.
- ^ Adu kadagiti agsasao, kas pagarigan kaaduan idiay Kanada ken kaaduan idiay Estados Unidos, ket addaanda iti sabali a bokal iti price and ride. Generally, an [aɪ] is used at the ends of words and before voiced sounds, as in ride, file, fine, pie, while an [ʌɪ] is used before voiceless sounds, as in price and write. Ngamin ket ti /t/ ken /d/ ket kadawyan a maitipon iti tengnga dagiti balikas iti dagitoy a balikas, dagiti kita dagitoy a balikas, a kas iti rider ken writer, ket mabalin a mailasin laeng babaen kadagiti bokal da: [ˈɹʷaɪɾəɹ], [ˈɹʷʌɪɾəɹ]. Nupay kasta, no ti kuenta iti /aɪ/ ket saan a maipadto kadagiti dadduma a balikas, a kas iti spider [ˈspʌɪɾəɹ],[masapul a dakamaten] kadawyan a saan nga irehistro dagiti diktionario, isu nga naikkan da ti pannakaikopia ditoy.
- ^ a b Naikopia a kas iti /e/ babaen kadagiti adu a diktionario.[1]
- ^ Naibalikasan a kapadpada iti /ɛr/ iti ay-ayug nga addaan iti Mary–marry–merry merger. Kadawyan a naikopiaan ti /eə/ babaen dagiti Britania a diktionario ken kasla ti /er/ babaen dagiti Amerikano. Ti OED ket agus-usar ti /ɛː/ para iti BrE ken /ɛ(ə)r/ para iti AmE.[2]
- ^ Ti /ɔː/ ket saan a mailasin babaen ti /ɒ/ (mailaksid ti sumakbay a /r/) kadagiti dialekto nga addaan iti cot–caught merger a kasla dagiti kitkita ti GenAm.
- ^ Kadawyan a naikopiaan ti /əʊ/ wenno /oː/.
- ^ Ti /ɔər/ ket saan a mailasin manipud iti /ɔr/ kadagiti dialekto nga addan iti horse–hoarse merger, nga agiraman kadagiti dialekto iti moderno nga Ingles.
- ^ Ti /ʊər/ ket saan a mailasin manipud iti/ɔr/ kadagiti dialekto nga addan ti pour–poor merger, mairaman kadagiti kaaduan nga ub-ubbing nga agsasao.
- ^ Dagiti dialekto nga addaan ti yod dropping, /juː/ ket maibalikasan a kasla iti /uː/ kalpasan ti dagiti koronal a konsonante a (/t/, /d/, /s/, /z/, /n/, /θ/, ken /l/) iti kapadpadana a silaba, nga isu ti dew /djuː/ ket maibalikasan a kapadpada ti do /duː/. Kadagiti dialekto nga addan ti yod coalescence, /tj/, /dj/, /sj/ ken /zj/ ket maibalikasanda a /tʃ/, /dʒ/, /ʃ/ ken /ʒ/, isu a ti umuna a silaba ti Tuesday ket maibalikasan a kapdpada ti choose.
- ^ Daytoy a ponema ket saan a maus-usar ti kagudua nga akin-amianan iti Inglatera, adda pay dagiti naibeddengan a paset ti Gales, ken adda dagiti nalawa a akindaya nga Irlanda a panagay-ayug. Dagitoy a balikas ket alaen da ti ʊ a bokal: awan ti foot–strut split.
- ^ a b Dagiti dadduma nga artikulo /ɜr/ ket naikopianda a kas ti /ɝː/, ken /ər/ kas iti /ɚ/, no saanda a mapasarunuan ti bokal.
- ^ Naibalikasan a [ə] idiay Australian ken kaaduan kadagiti dialekto ti Estados Unidos, ken ti [ɪ] iti Naala a Pannakaibalikas. Adu kadagiti agsasao ket nawaya da nga agsublat ti baetan ti maysa a napabassit a [ɪ̈] ken maysa a naipabassit a [ə]. Adu kadagiti ponetista (vd. Olive & Greenwood 1993:322) ken ti OED ket agus-usar da ti saan nga husto nga IPA a simbolo
ɪ[3], ken Merriam–Webster agususar da ti ə̇.
- ^ Ti pannakaibalikas ti [ə] kadagiti kaaduan a dialekto, ken [ɵw] wenno[əw] sakbay ti maysa pay a bokal, a kas iti cooperate. Ket mammaminsan a maibalikasan a kas sibubukel a /oʊ/, nangnangruna iti naannad a panagsao. (Bolinger 1989) Kadawyan a naikopiaan a kas iti /ə(ʊ)/ (wenno kapadpada a waya iti panagipakita ti sabsabali a nagbaetan ti /əʊ/ ken /ə/) kadagiti Britania a diktionario.
- ^ Ti pannakaibalikas ti[ʊ] kadagiti kaaduan a dialekto, [ə] iti dadduma pay. Adu kadagiti agsasao ket nawayada nga agsublat ti baetan ti maysa a napabassit a [ʊ̈] ken ti napabassit a [ə]. Ti OED ket agus-usarda ti saan a husto nga IPA a simbolo
ʊ[4].
- ^ Ti pannakaibalikas ti /iː/ kadagiti dialekto nga addaan iti happy tensing, /ɪ/ kadagiti sabsabali a dialekto. Ti Britania ket inus-usar idi a pannakaikopia nga addaan ti /ɪ/, ngem ti OED ken dagiti sabsabali a nakaimpluensia diktionario ket agdamada a nagpabaliw iti /i/.
- ^ Maisuppiat nga awan ti pannakaisabali a ponémica iti Ingles a nagbaetan ti nangruna ken maikadua a nabayat (vd. Ladefoged 1993), ngem kadawyan nga ipaammo ditoy.
- ^ Dagiti sibubukel a bokal a sumaruno ti maysa a nabayat a silabe, a kas iti ship iti battleship, ket namarkaan da ti maikadua a nabayat kadagiti dadduma a diktionario (Merriam-Webster), ngem saan kadagiti dadduma (ti OED). Dagitoy a silaba ket saanda a naibayat.
- ^ Dagiti silabe ket agpampaminsa da a nainaganan, tapno saan a makaallilaw, kas pagarigan tapno maikkat dagiti panagsasaruno dagiti bokal (moai) wenno dagiti urnong ti konsonante a ti maysa nga agsasao iti Ingles ket mabasana a kasla ti digraph (Vancouveria, Windhoek).


text:
Thursday, October 26, 2017
PANAGDALUS/ISASARUNGKAR ITI SEMENTERIO, MANARIMAANEN
Cabugao, Ilocos Sur – Kadagitoy nga al-aldaw ket manarimaanen ti panagdalus iti sementerio babaen ti grupo ti Clean and Green Program ti Munisipio nga idauluan ni MENRO Edgar S. Balangatan partikular iti Municipal Cemetery iti Sitio Benneg, Brgy. Cuancabal, Cabugao, Ilocos Sur iti kalawasan sakbay ti pannakaselebrar ti Todos Los Santos inton Nobiembre 1-2, 2017.
Iti pannakiuman ti Web In-Action, imbatad ni MENRO Balangatan a tinawen nga ar-aramidenda daytoy tapno maragsakan met dagiti adda minatayna a sumarungkar kadagiti naitanem kadaytoy a kamposanto ti publiko. Kaduana dagiti Job Order Personnel a mangirugi ti panagdalus nangruna iti sanguanan ken masungad ti Kamposanto iti Municipal Cemetery ken iti Roman Catholic Cemetery.
Kabayatanna, makumikom met a mapan agdalus, agpinta ken ag-repair dagiti umili nga adda minatayna kadagiti dadduma a sementerio a kas iti Roman Catholic Cemetery ken ti Iglesia Filipina Independiente (IFI) Cemetery kasta pay kadagiti pribado a sementerio.
Innayon ni MENRO Balangatan a naigameren iti tradision ken kultura ti sapasap a Filipino daytoy a panagselebrar kas pannangted ti respeto ken importansia kadagiti pimmanawen a patpatgen ti biag.
Insupusop pay ni Balangatan a parte daytoy a panagdalusda iti pannakaitandudo ti panagdaldalus tapno kombeniente met dagiti tao nagruna dagiti sumarungkar kadagiti nitso ken tanem dagiti patpatgenda iti biag sakbay ken iti kaaldawan ti Todos Los Santos. # (Web Situational Report)
Iti pannakiuman ti Web In-Action, imbatad ni MENRO Balangatan a tinawen nga ar-aramidenda daytoy tapno maragsakan met dagiti adda minatayna a sumarungkar kadagiti naitanem kadaytoy a kamposanto ti publiko. Kaduana dagiti Job Order Personnel a mangirugi ti panagdalus nangruna iti sanguanan ken masungad ti Kamposanto iti Municipal Cemetery ken iti Roman Catholic Cemetery.
Kabayatanna, makumikom met a mapan agdalus, agpinta ken ag-repair dagiti umili nga adda minatayna kadagiti dadduma a sementerio a kas iti Roman Catholic Cemetery ken ti Iglesia Filipina Independiente (IFI) Cemetery kasta pay kadagiti pribado a sementerio.
Innayon ni MENRO Balangatan a naigameren iti tradision ken kultura ti sapasap a Filipino daytoy a panagselebrar kas pannangted ti respeto ken importansia kadagiti pimmanawen a patpatgen ti biag.
Insupusop pay ni Balangatan a parte daytoy a panagdalusda iti pannakaitandudo ti panagdaldalus tapno kombeniente met dagiti tao nagruna dagiti sumarungkar kadagiti nitso ken tanem dagiti patpatgenda iti biag sakbay ken iti kaaldawan ti Todos Los Santos. # (Web Situational Report)
Posted by Bayan ng Cabugao, Ilocos Sur at 12:24 PM
Subscribe to: Post Comments (Atom)


text:
Carmen, Cebu
Ti Carmen ket maysa a maika-3 a klase nga ili iti probinsia ti Cebu iti Filipinas.
Dagiti baranggay[urnosen | urnosen ti taudan]
Ti Carmen ket nabingbingay a politikal kadagiti 21 a barbaranggay.[2]
- Baring
- Cantipay
- Cantumog
- Cantukong
- Caurasan
- Corte
- Dawis Norte
- Dawis Sur
- Cogon East
- Hagnaya
- Ipil
- Lanipga
- Liboron
- Lower Natimao-an
- Luyang
- Poblacion
- Puente
- Sac-on
- Triumfo
- Upper Natimao-an
- Cogon West
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Cebu". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Cebu". Datos ti Populasion ti Ili. Dibision ti Panagsukisok ti LWUA. Naala idi 7 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
(Umuna a paset)
ANIA ti aramidem no napukaw, wenno natakaw kunata laengen, ti tarakenmo a dinguen?
Masaludsod daytoy ta naynay nga adda dagiti mapukpukawan wenno mataktakawan iti taraken.
Nalabit, mapalabesmo pay laeng iti umuna a pannakatakaw ti tarakenmo. Mabalin a panunotem a siguro, napukaw wenno nasalamaan dagiti mabisin nga aso ket nagbibingayanda. Linamutda ti tarakenmo.
(Kasla kasta ti pampamay-an dagiti dadduma lider kadatayo, saan? Lamlamutendatayo, pamakpakawanan iti nausar a balikas. Kayatda nga isuda laeng ti nabileg, ti addaan, ti mabigbigbig. Saanda nga ipangpangag dagiti babassit.)
Ngem no maipidua, maipitlo, wenno saanmon a mabilang kadagita ramay ti pannakapukaw dagiti tarakenmo, mapalabesmo pay ngata?
Umuna a reaksion, di mailadawan a pungtot. Sumanaoka la ketdi. Atapem amin a mabalin a pagatapam. Umuna ditan dagiti sedsed ti kalsada wenno mammartek iti purok.
Ania koma pay ngay ti pulotanenda wenno patarayenda nga igatang ti lidokenda no saan a dagiti masibrongda?
Nasayaat laeng no saanmo komprontaen dagiti atapem. Narigaten no pagaambonandaka.
Ngem kasanon no mismo ti kaarrubam a pamilia ti napaneknekam nga agal-ala kadagiti tarakenmo?
Darupem ida a pagsasawan? Pagsawam ida iti di malamlamut ti aso a kunada? Makiapaka? Wenno agibaleska? Takawam met ida iti taraken?
Pudno man met ngamin a narigat ti matakawan ti taraken. Nagrigrigatan a pinadakkel dagitoy. Nakaibusan pay dagiti saggabassit a matgedan iti ayat a mapakan dagitoy a naimbag para iti naannayas a panagdakkelda. Inkalkalukag ida a mayadayo iti sakit. Namnamaen a mapaadu dagitoy tapno adda pangalaan iti nayon a pagbiag. Wenno ilako nga abasto dagiti annak nga agbasbasa.
Sa iti apagkirem, takawenda laeng? Ket saan laeng a mammaminsan nga aramidenda ti kasta kenka?
Ay, mapukaw la ketdi ti kinasimbeng ti panunot. Makapagsao iti agkakadakes uray saan pay nga ammo ti kinatao dagiti nagtakaw.
Iti kanito a maammuan no asino dagiti mananggundaway, baka saanen a maigawid ti bagi. Apaen ken pagsasawan ida. Wenno ireklamo iti barangay.
Ania man kadagiti nasao, mabalin a mangparnuay iti pannakarakrak ti relasion ti agkakapurokan, agkakabagian wenno agkakaarruba.
Kasano laengen dagiti sumaruno nga aldaw?
Agsisinnabat lattan a kasla di agaammo gapu kadayta giwang a pinarnuay ti pagteng a pannakapukaw dagiti taraken?
Agingga a kaano a kasta?
Iti agsumbangir a partido (natakawan ken nagtakaw), mapukaw la ketdi dayta ragsak a dati iti nagbaetanda. Iti pusoda, maparnuay ti gura. Uray pay ti nagaramid, makarikna iti gura ta panagriknana, naibabain iti sibubukel a barangay gapu iti pannakaireklamona.
No kumaro ti situasion, no awan ti agpakumbaba ken agpakawan ken mamakawan, awan sabali a turongenna no saan a pannakarakrak ti dati a nasinged a panaglalangen.
Banag a di koma rumbeng a mapasamak. Nasaysayaat met laeng ti agbiag iti inaldaw nga awan ti mapaspasakitanna. Wenno kaginginnurana.
Anian a nagragsak ti makikinnablaaw, makiinnisem iti asino man a masabatmo!
Ania ngarud ti rumbeng nga aramiden?
Padas daytoy ti am-ammotayo la unay.
Managtaraken iti manok ni Ama Berto. Ken managmulamula iti bangkag iti nadumaduma a nateng. Ditoy ti pangal-alaanda iti pagbiagda iti inaldaw.
Dua ti anakda ken ni Ina Pinang— lalaki ken babai. Iti rigat ti panagbiagda nga agassawa, ikagkagumaanda a mapagturpos dagiti annakda iti kurso a kayat dagitoy.
Ngem ti yanna nga adat, kanayon a mapukawan iti manok ni Ama Berto. Bay-am, baket, ta makibingayda met, sangkakunana iti asawana no kasta nga agsaosao daytoy.
Saan laeng a dayta, pati mulana, madlawanna nga adda agal-ala. Saanna laengen nga ibagbaga daytoy ken ni Ina Pinang tapno saanen a sumanao daytoy. Ti napateg, adda pay laeng ap-apitenna nga ilaklako ti asawana idiay plasa iti tunggal aldaw.
Nupay managpasensia, in-inut adda bimmangon a gura iti barukong ni Ama Berto. Kanayon laengen a pagdiskitaranda dagiti tarakenna. Koma no dida pagrigrigatan nga agassawa dagitoy.
Isu nga inkeddengna ti agsiim. Paborito dagiti ibbet a tarakenna ti mapan agkaraykay kadagiti bangkag iti lauden ti balayda. Kinapudnona, makadanonda iti ligason a bangbangkagenna. Dita, adda maysa a balay nga adayo kadagiti dadduma a kaarrubada.
Naimatangan ni Ama Berto ti panagturong dagiti tarakenna iti alad ti bangkagna a dumna iti nasao a balay. Pagammuan, adda nagkiak. Gayam, nasiluanen. Timpuar ni Mang Nato, ti akinkukua ti balay, ket dinarasna a kinemmeg ti manok sa inserrekna iti balayda.
Iti laksid daytoy a naimatangan ni Ama Berto, nagparbeng pay laeng.
Simmaruno pay a nasaksian ni Ama Berto no kasano ti panagnateng ni Mang Nato kadagiti mulana. Saanna latta a kinompronta daytoy. Baka no aginnalada iti sao ket adda pay madangran.
Kadagiti simmaruno nga aldaw, dagiti taraken a kalding ni Mang Nato ti nakita ni Ama Berto a simrek iti kanatenganna. Ganganin maikisap dagitoy dagiti kammotit ken kapigsana ti dumakkel a balanghoy.
Imbaga ni Ama Berto nga igalut koma ni Mang Nato dagiti tarakenna. Nagtung-ed laeng ni Mang Nato.
Sumagmamano met nga aldaw a di nadlawan ni Ama Berto ti iseserrek dagiti kalding iti bangkagna. Ngem ketdi, napukawan manen iti manok.
Ngannganin saan a makateppel ni Ama Berto.
(ADDA TULOYNA)


text:
VIGAN CITY – Agkurkurang ti armas dagiti polis iti panangtagibenda iti urnos ken talna ditoy isut gapuna a kasapulan a gumatang ti gobierno ti siudad iti 15 a paltog.
Iti indatag ni Konsehal George Villanueva a resolusion, dinakamatna a kasapulan a gumatang ti city government iti paltog nga aramaten dagiti polis gapu iti panangpasubli ti PNP provincial office dagiti naited a long firearms iti police department ditoy.
Naidawat pay bayat ti session a mapagpapatangan kas urgent ti nasao a resolusion nga inlungalong ni Villanueva ken co-author ni Vice Mayor Franz Ranches.
Sagudayen ti resolusion ti pannakagatang iti kabiitan a tiempo ti 2 a units ti shotgun-M30SAS, 10 units shotgun-M30k competition, 2 units shotgun-M30BG ken 1 a rifle M20P tapno masulnitan dagiti naisubli nga armas iti provincial police office.
Idi dinamag ni Konsehal Hermenegildo Apelin no adda problema iti urnos ken talna iti siudad tapno gumatang iti armas ti city government, insungbat da Villanueva a maysa daytoy a panagannad ken panagsagana tapno mabantayan ti seguridad dagiti agindeg iti siudad ken dagiti bisita.
Inkalintegan dagiti proponent nga adda karbengan ti sangguniang panlungsod a mangaprobar iti nasao a resolusion para iti pagsayaatan ti linak ken talna iti siudad, kas nailanad iti R.A. 8988 Section D ti Vigan City Charter.
Kiniddaw met ni Konsehal BenjoVerzosa ti pannakapaayab ni Chief of Police P/Chief Inspector Maximo Taclas ngem saan a nakadar-ay daytoy.
Nupay kasta, kalpasan ti deliberasion, naaprobaran ti resolusion iti maikadua ken pinal a pannakaibasana iti konseho.#


text:
Sasao a Malayo-Sumbawano
Ti sasao a Malayo-Sumbawano ket dagiti grupo ti pagsasao nga inlasin babaen ni Adelaar (cit. Adelaar & Himmelmann 2005) a mangikaykaysa kadagiti pagsasao a Malayiko ken Chamiko kadagiti pagsasao ti Java ken ti akinlaud nga Is-isla Lesser Sunda, malaksid iti Habanes. No umiso, daytoyto ti kadakkelan a naipakita a pamilia ti Malayo-Polinesio iti ruar ti Oceaniko.
Ti Habanes ket adaan iti pannakaipada iti Balines ken ti Sasak ti Lesser Sundas, a nakalaalaan dagiti nadumaduma nga ebidensia ti pannakaidasig para iti pagkakabagian a pagbaetanda. Nupay kasta, dagiti panagpapada ket naipangpangruna kadagiti "nangato" a sosial a rehistro (pormal a pagsasao / naarian a bitla) ti Balines ken Sasak; no iti "ababa" a rehistro (kadawyan a bitla) ket maikeddeng,dagiti koneksion Bali ken Sasak ket agparang nga iti Madura ken Malayo imbes nga iti Habanes. Isu a ti Balines ken Sasak ket nairamanda iti Malayo-Sumbawano, bayat a mailaksid ti Habanes. Daytoy ket kasla met kapada ti kasasaad iti Ingles, ngaiti ad-adu a 'napapino' a bokabulario ket mangisingasing ti koneksion iti Pranses, ngem ti batayan a pagsasao ket mangipakita ti kaasideg ti pannakaikabagianna iti sabali a sasao a Germaniko a kas ti Eskoses, Pagalagadan nga Aleman, ken Olandes.
Pannakaidasig[urnosen | urnosen ti taudan]
Segun kenni Adelaar (2005), ti komposision ti pamilia ket kas dagiti sumaganad:[2]
Malayo-Sumbawano
- Sundanes (1 wenno dagiti 2 a pagsasao ti akinlaud a Java; mairaman ti Baduy)
- Madura (dagiti 2 a pagsasao ti akindaya a Java ken Isla Madura, mairaman ti Kangean)
- Malayo-Chamiko–BSS
- Chamiko (dagiti sangadosena a pagsasao, mairaman ti Acehnes idiay Aceh ken Cham idiay Bietnam)
- Malayiko (dagiti sangadosena a pagsasao a naiwarwaras manipud iti akinlaud a Borneo wenno tengnga a Sumatra, mairaman ti Malayo (Malaysio/Indones), Minangkabau idiay tengnga a Sumatra, ken Iban ti akinlaud a Borneo)
- Bali–Sasak–Sumbawa (dagiti 3 a pagsasao)
Ti Habanes ket naisangayan a saan a nairaman; dagiti koneksion a pagbaetan ti Habanes ken Bali–Sasak ket maigawidanda iti 'nangato' a rehistro, ken mapukaw no ti 'ababa' a rehistro ket maala kas representatibo dagiti pagsasao. Saan a mairaman ti Moken.
Ti Sundanes ket agparang a makibinningay kadagiti panagbaliw ti uni a naipangpangruna iti Lampung, ngem ti Lampung ket saan a maiyanay iti Malayo-Sumbawano ni Adelaar.[3]
Dagiti nagibasaran[urnosen | urnosen ti taudan]
- ^ Hammarström, Harald; Forkel, Robert; Haspelmath, Martin, dagiti ed. (2017). "Malayo-Sumbawan". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.
- ^ Adelaar, Alexander. 2005. Malayo-Sumbawan. Oceanic Linguistics, Vol. 44, No. 2 (Dec., 2005), pp. 357-388.
- ^ Karl Andebeck, 2006. 'An initial reconstruction of Proto-Lampungic'
- K. Alexander Adelaar and Nikolaus Himmelmann, The Austronesian languages of Asia and Madagascar. Routledge, 2005.
- Gil, David (2012). "The Mekong-Mamberamo Linguistic Area".


text:
Sinursuran: Kolum ni Jobert M. Pacnis
(Maikadua a paset)
Ania man iti awag kadayta, ti napateg, agtuloy iti sumaruno nga addang wenno level ti ubing. Maipalagip laeng a dina koma pagbalinen a tulbek dagiti pammadayaw iti idadakkel ti ulona. Igunamgunam koma dagiti nagannak nga ad-adda nga igaedna ti agadal tapno maipamatmatna a maitutop kenkuana dagita a pammadayaw.
Isuna laeng, a, no nagun-od dagitoy a medalia ken ribbon babaen dagiti agsasaruno a donasion iti pagadalan. Puera delos buenos ngem adu pay laeng ti kastoy iti agdama a sistema ti edukasiontayo. Ken adu latta dagiti pumasa a dina rumbeng gapu kadagiti nagduduma nga special project.
Nasayaat laeng no dagita nga “special” ket agpaay/maipaay iti pagadalan para kadagiti sumarsaruno nga ubbing. Ti laeng makadakes no yawid daytoy dagiti mannursuro a nagpa-project.
Ay, aduda latta ti kasta!
Ita, kaniak a biang, saan a mapabasol dagiti mannursuro no apay nga agpa-special project-da. Daytoy pammilin ti Departamento a mass promotion ti makitkitak a rason. Gapu ta pagaammon daytoy dagiti ubbing, saandan (dagiti dadduma) nga idaddadaneng ti panagbasada. Absent to the max, saan a panag-comply kadagiti alagaden iti siled ti ar-aramidendan. Uray ta mai-promote-danto latta kano iti sumaruno a level. Uray man ket no kanayon nga awan wenno bassit-usit ti maalada iti eksam!
Ay, tapno di latta kastan ti kalakana ti pumasa, mapilitan a mangparigat ni mannursuro babaen ti panagpaipasana iti special project. Ngem kas nakunak, nasayaat laeng no agpaay iti pagadalan dayta. Ti dakes no yawid ni mannursuro idiay balayda.
Ita a panagririkep ti klase, gapu ta eleksion, mabalin a kinilo a medalia ti mayukkor dagiti adda iti honor roll. Kaadu ti agdonar! Uray pay nanumo a para kagawad ti ili ket ibunonganna dagiti top ten. Ne, agkuentatayo. Namak payen no amin a nakatugaw a kagawad, sa dagiti baro a papili ket agited iti medalia? Mano daytan? Inayon payen dagiti agtaray a bise-mayor, mayor, SP, kongresista, bise-gobernador, gobernador agingga iti presidente.
Agarukongen ti ubing inton umulog iti entablado!
Plus dagiti awardna!
Daytoy panagrikep ti klase, saan pay nga asi-asi ti magastos— nupay imbilin ti Departamento ti pannakaisimple koma ti programa a kayatna a sawen, liklikan ti adu a gastos. Ngem saan latta met a maliklikan daytoy ta kayat dagiti nagannak a nagarbo met ti programa. Ay, ket mabati latta a sumursurot dagiti babassit iti mapagtutulagan nga annongen. Ti pay rigatna no honor roll ti ubing, malaksid kadayta ibatida a “pakalaglagipan” ti pagadalan kadakuada, adda bagina a lutuen para kadagiti kangrunaan a bisita. Saan met a dika mabain a mangipasango iti nanumo a putahe. Di kad’ agkaut latta iti bulsa dagiti maseknan.
Kasanon ngay no nanumo laeng a mintalon wenno makipaglablaba dayta a nagannak? Yutanganna?
Kadagitoy, makotaan (quota) payen dagiti nagannak dagiti adda iti honor roll nga ubbing. No top three (iti elementaria), mabalin a ribu dayta; top four to ten, di a nababbaba ngem lima gasut. Nayon pay dayta dagiti rumbeng nga isagana para iti bisita. Di dakdakkel manen no iti hayskul?
Dagitoy koma a tradision ti masapul a mapukawen. No di man a kasta, pagbalinen lattan a boluntario. Saan koma a pakasarsaritaan dagiti nagannak no awan ti maibatida a pakalaglagipan (a namaterialan) iti pagadalan ta nanumoda laeng. Ta saan a maymaysa ti aldaw. Mabalin met nga agsubli ti ubing inton naan-anayen ti pannakagun-odna ti arapaapna wenno maysan a naballigian nga indibidual iti tay-ak a pinilina. Daytoyto ti panawen nga iwarisna, no mapanunotna a kasta, ti grasia a naawat/maaw-awatna kas pagsubadna iti alma mater-na. Saan ket a kedngan idan ita ta agturposda pay laeng iti elementaria wenno hayskul a rugrugi laeng ti narigrigat pay nga agpang nga agturong iti pannakatun-oyda kadagiti arapaapda.
Ala, nupay saan a mayannatup itan iti hayskul dayta Happy Graduation gapu kadagiti nadakamat a rason, nabara latta a kablaaw kadagiti nagannak. Idawdawattayo nga agbanagto koma iti nasayaat dagiti bungatayo. Ikararagtayo a maikkatto metten dagiti pakailumlumloman a tradision iti panagrikep dagiti klase.
Aglalo itan ta nanayonan iti dua a tawen ti basic education-tayo!#.


text:
STO. DOMINGO, Ilocos Sur – Nakasaganan dagiti summer vacation centers ditoy a tumulong kadagiti bakasionista ken turista iti panagbiaheda iti probinsia.
Segun ken ni Chief of Police Honesto Lazo, addan naipasdek a SUMVAC iti lauden ti police station a nakasagana a tumulong no adda dagiti problema dagiti agdaliasat ditoy nga ili, nangruna dagiti turista ken bakasionista.
Kinuna ni Lazo nga addanto pay maipasdek a SUMVAC iti nagbeddengan ti Sto. Domingo ken Magsingal ken iti nagbeddenganda iti San Ildefonso.
Manamnama a tumulong iti daytoy a gannuat dagiti kameng ti Bantay Talna, CIS ken pannakabagi ti Department of Public Works and Highways a maiwaywayat tunggal isasangbay ti Semana Santa ken summer vacation.#


text:
Kapitulo 1
Agkararag ni Enos iti naimpusuan ket magun-odna ti pannakapakawan dagiti basolna—Sumnek iti panunotna ti timek ti Apo, a mangikarkari iti pannakaisalakan dagiti Lamanite iti masanguanan nga aldaw—Ikagumaan dagiti Nephite nga ibangon manen dagiti Lamanite—Agrag-o ni Enos iti Mannubbotna. Agarup 420 S.C.
1 Adtoy, napasamak a siak, ni aEnos, siaammoak a bnalinteg a tao ti amak—gapu ta cinsuronak iti pagsasaona, kasta met ti dpannaripato ken pammagbaga ti Apo—ket maidaydayaw koma ti nagan ti Diosko gapu iti daytoy—
2 Ket ibagak kadakayo ti apannakisinnupangetko iti Dios, sakbay a naawatko ti bpammakawan dagiti basolko.
3 Adtoy, napanak naganup iti kabakiran; ket naimula iti pusok dagiti balikas a masansan a mangngegko iti amak maipapan iti agnanayon a biag, ken ti aragsak dagiti santo, a bsimlep iti pusok.
4 Ket anabisinan ti kararuak; ket bnagparintumengak iti sango ti Namarsua kaniak, ket immawagak kenkuana iti napasnek a cpanagkararag ken panangipakumbaba iti bukodko a kararua; ket immawagak kenkuana iti unos dayta nga aldaw; wen, ket idi dimteng ti rabii ipukpukkawko pay laeng ti timekko tapno dumanon iti langit.
5 Ket adda atimek nga immay kaniak, a kinunana: Enos, napakawanen dagiti basolmo, ket mabendisionanka.
6 Ket siak, ni Enos, ammok a saan nga agulbod ti Dios; gapuna, napukaw ti manidsidir a basolko.
7 Ket kinunak: Kasano ti pannakaaramidna, Apo?
8 Ket kinunana kaniak; Gapu iti apammatim ken ni Cristo, a dimo pay nangngegan ken nakita. Ket adu a tawen ti naglabas sakbay nga imparangarangna ti bagina iti lasag; gapuna, mapanka, ta inaramidna a bnaan-anay ti pammatim.
9 Ita, napasamak nga idi nangngegko dagitoy a balikas nangrugi a nariknak ti atarigagay nga agpaay iti pagsayaatan dagiti kabsatko, dagiti Nephite; gapuna, bimpaayko ti sibubukel a kararuak iti Dios gapu kadakuada.
10 Ket idi nakipinnettengak iti espiritu, adtoy, immay manen iti apanunotko ti timek ti Apo, a kinunana: Sarungkarakto dagiti kabsatmo a maibatay iti kinaregtada a mangtungpal kadagiti bilinko. bIntedko kadakuada daytoy a daga, ket nasantuan daytoy a daga; ket saanko nga cilunod malaksid laeng no gapu iti kinadakes; gapuna, sarungkarakto dagiti kabsatmo kas iti imbagak; ket ti panaglabsingda ti puon ti ladingit a sumeksek iti uloda.
11 Ket kalpasanna, siak, ni Enos, nangngegak dagitoy a balikas, timmibker ti pammatik iti Apo; ket nagkararagak kenkuana iti napnuan pakaasi nga agpaay kadagiti kabsatko, dagiti Lamanite.
12 Ket napasamak a kalpasan ti apanagkararag ken panagbannogko iti amin a kinaregta, kinuna kaniak ti Apo: Itedkonto kenka dagiti btarigagaymo gapu iti pammatim.
13 Ket ita adtoy, daytoy ti banag a tinarigagayak kenkuana—a no mabalin koma, a dagiti taok, dagiti Nephite, masulisogda nga aglabsing, ken amadadaelda iti uray ania a wagas, ket saan koma a madadael dagiti Lamanite, a btaginayonen ti Apo a Dios ti kasuratan dagiti taok, dagiti Nephite; a maibatay iti pannakabalin ti nasantuan a takiagna, ta cmaidatagto koma iti masakbayan nga aldaw kadagiti Lamanite, ta, mabalin, nga disudanto ti maisalakan—
14 Gapu ta iti agdama aawan ti nagmaayan ti panagrigrigatmi iti pannakaisubli kadakuada ti pudno a pammati. Ket insapatada gapu iti gurada, a no mabalin, bdadaelendakami ken dagiti kasuratanmi, ken kasta met amin a kannawidan dagiti ammami.
15 Gapuna, iti pannakaammok a anataginayon ti Apo a Dios dagiti kasuratanmi, sinansanko ti immawag kenkuana, ta kinunana kaniak: Awatemto ti ania man a banag a dawatem, a patiem a maawatmo iti nagan ni Cristo.
16 Ket addaanak iti pammati, ket impakaasik iti Dios a ataginayonenna koma dagiti bkasuratan; ket intulagna kaniak nga isunto ti cmangidanon kadagitoy kadagiti Lamanite iti ammona a rumbeng a panawen.
17 Ket siak, ni Enos, ammok a mapasamakto babaen ti katulagan nga inaramidna; gapuna a naginana ti kararuak.
18 Ket kinuna kaniak ti Apo: Kinalikaguman met kaniak dagiti ammayo daytoy a banag; ket mapasamakto kadakuada babaen ti pammatida; gapu ta mayarig iti pammatim ti pammatida.
19 Ket napasamak a siak, ni Enos, napanak kadagiti tao ni Nephi, nga agipadpadto kadagiti banag nga umay, ken mangipaneknek kadagiti banag a nangngeg ken naimatangak.
20 Ket paneknekak a nagregta dagiti tao ni Nephi nga isubli ti pudno a pammati dagiti Lamanite iti Dios. Ngem awan ti nagmaayan dagiti abannogmi; saan a mapekka ti gurada, ket naiturongda iti sigud a kinadakesda ket nagbalinda a naatap, ken narungsot, ken tattao a mawaw iti bdara, napnuan iti cpanagdaydayaw kadagiti didiosen ken kinarugit; agbibiag kadagiti atap nga ayup; agnanaed kadagiti tolda, ken agallaalla iti langalang a nakabarikes iti lalat ken nakiskisan dagiti uloda; ket nalaingda iti dbai, ken iti pana, ken iti wasay. Ket adu kadakuada ti saan a nangan malaksid iti saan a naluto a karne; ket kanayonda nga ikalikagum ti mangdadael kadakami.
21 Ket napasamak a nagsukay dagiti tao ni Nephi iti daga, ket anagpatanorda iti amin a kita ti bukel, ken bunga, ken pangen ti ayup, ken pangen ti amin a kita ti baka, kalding, ken naatap a kalding, ken adu pay a kabalio.
22 Ket adu a apropeta ti adda kadakami. Ket bnasukir nga umili dagiti tao, narigatda a makaaw-awat.
23 Ket awan ti adda sadiay malaksid ti akinadursok, bpanangikasaba ken panangipadto iti gubgubat, panagririri, ken pannakadadael, ken kanayon a cpanangipalagip kadakuada iti patay, ken ti pagpatinggaan ti agnanayon, ken ti panangukom ken pannakabalin ti Dios, ken amin dagitoy a banag—dkanayon a mangriing kadakuada tapno agbutengda iti Apo. Kunak nga awan ti nagkurangan dagitoy a banag, ta nakalawlawag ti pannakaisaritana, ket matengngelda nga agturong iti napardas a pannakadadael. Ket isuratko ti maipapan kadakuada iti kastoy a wagas.
24 Ket naimatangak ti gubgubat dagiti Nephite ken Lamanite iti panaglabas dagiti aldawko.
25 Ket napasamak a lumaklakayakon, ket napalabas ti sangagasut-ken-pitopulo-ket-siam a tawen manipud iti panawen nga aipapanaw ti amami a ni Lehi iti Jerusalem.
26 Ket nakitak a nasken a mapanakton iti tanem iti saan a mabayag, a naibaonak babaen ti pannakabalin ti Dios a masapul a mangasaba ken mangipadto kadagitoy a tao, ken mangipalawag iti balikas babaen ti kinapudno nga adda ken ni Cristo. Ket inaramatko ti amin nga aldawko a nangipalawag, ket nagrag-oak iti daytoy, a nalablabes pay ngem ti lubong.
27 Ket mapanakton iti lugar a apaginanaak, a yan ti Mannubbotko; gapu ta ammok nga aginanaakto kenkuana. Ket agrag-oakto iti aldaw nga itdenna iti bkinataok ti csaan a pannakatay, ken agtakderakto iti sango; ket makitakto a siraragsak ti rupana, ket kunananto kaniak: Umayka kaniak, sika a nagasat, adda lugar a naisagana nga agpaay kenka iti dmansion ti Amak. Amen.


text:
VIGAN CITY – Natay ti maysa a mangngalap kalpasan ti mapapapati a panagbettak ti iggemna a bungbong iti kabaybayan a sakup ti Barangay San Pedro Sur ditoy a siudad itay nabiit.
Dagus a natay ni Florante Rosario y Magno, 47, residente iti nadakamat a barangay ditoy siudad gapu iti ibebettak ti dinamita iti rupa ken bagina.
Segun iti report, napan nagkalap ni Rosario, kaduana ti dua pay a kalugaranna, ket idi addadan iti taaw, inruarna ti bungbong sana sinindian. Mapapati a saan a sigida a naipuruak ti biktima ti bungbong ket bimtak daytoy nga iggemna.
Madama ti inbestigasion dagiti polis mainaig iti insidente.#


text:
REBULTO NI SAULO. No tumangad ti turista wenno sangaili sakbay a sumrek iti ruangan ti St. Paul Cathedral, dagus a maawis ti imatangna iti rebulto ni Saulo a nakasakay iti kabalio a nagaruat iti kawes ti soldado. Maysa idi ni Saulo a Romano a soldado a pagbutbutngan dagiti kristiano gapu iti kinaulpitna ngem idi nagbaliw, nagbalin a maysa kadagiti napinget ken napudno a pasurot ni Jesus. Naipanagan ken ni Saulo wenno San Pablo ti duog a simbaan ti Siudad ti Vigan a maysa kadagiti tourist destination iti Amianan. (Tawid News)
You are here: Home › Archive › Media › Photo Galleries › REBULTO NI SAULO


text:
BAGUIO CITY – Maysa a lalaki a pasiente ti natay kalpasan a timmapuak iti maikatlo a kadsaaran ti maysa nga ospital publiko ditoy siudad.
Segun iti report, timmapuak ni Roland dela Cruz iti third floor ti Baguio General Hospital a pakaag-agasanna kalpasan a nagsagaba iti mild stroke idi Marso 7 a puon ti ipapatayna.
Iti inisial nga inbestigasion dagiti polis, mapapati a linibasan ni dela Cruz ti bantayna, rimmuar iti kuartona sa timmapuak manipud iti maysa a bintana.
Naideklara a natayen ni dela Cruz idi maipan iti emergency room ti nasao nga ospital.#